text:
IGICE CYA 20
Mbese, uhora ushaka kuba uw’imbere?
HARI umuntu waba uzi uhora ashaka kuba uw’imbere?— Ashobora kuba ajya anasunika abandi ku murongo, ashaka kubajya imbere. Waba warigeze kubona ibintu nk’ibyo?— Umwigisha Ukomeye we yigeze no kubona abantu bakuru bashakaga gufata imyanya ya mbere, ni ukuvuga ya yindi iba ari myiza kuruta iyindi. Ibyo nta bwo byamushimishije. Reka turebe uko byagenze.
Bibiliya itubwira ko hari igihe Yesu yigeze gutumirwa mu munsi mukuru, mu nzu y’Umufarisayo wari umwe mu bayobozi bakomeye b’idini. Yesu amaze kuhagera, yatangiye kwitegereza uko abandi bashyitsi bazaga, bakitoranyiriza imyanya myiza cyane. Byatumye rero acira abari bahari umugani. Waba wifuza kuwumva?—
Yesu yagize ati ‘umuntu nagutumira mu bukwe, ntukicare mu ntebe y’icyubahiro, ni ukuvuga intebe nziza cyane.’ Waba uzi icyatumye Yesu avuga atyo?— Yasobanuye ko hari igihe hashobora kuza umushyitsi ukomeye kukurusha. Hanyuma, nk’uko ubyibonera kuri iyo shusho, uwakira abashyitsi ashobora kuza akaguhagurutsa, ati ‘imukira uyu mugabo, wowe ujye kwicara hirya iriya.’ Uwo mushyitsi bahagurukije yakumva amerewe ate?— Yakwicwa n’isoni kubera ko abandi bashyitsi bose bamwitegereza mu gihe ajya kwicara mu myanya iciriritse.
Yesu yashakaga kugaragaza ko atari byiza gushaka kwicara mu myanya y’icyubahiro. Ni yo mpamvu yagize ati ‘umuntu nagutumira mu bukwe, uzagende wicare mu myanya y’inyuma, cyangwa se iciriritse. Hanyuma, uwagutumiye azaza akubwire ati “ncuti yanjye, igira imbere mu mwanya w’icyubahiro.” Ni bwo noneho uzahabwa icyubahiro imbere y’abandi bashyitsi bose, mu gihe uzaba ugiye kwicara mu mwanya mwiza kurushaho.’—Luka 14:1, 7-11.
Waba wumvise icyo Yesu yashakaga kuvuga mu mugani we?— Reka dufate urugero kugira ngo turebe ko wacyumvise. Reka tuvuge ko ugiye gutega bisi cyangwa tagisi, kandi hakaba hari abantu benshi. Mbese, ugomba kubyiga abandi ushaka aho wicara kandi hari umuntu mukuru ugihagaze?— Mbese, ibyo byashimisha Yesu?—
Hari abantu bashobora kuvuga ko ibyo dukora nta cyo biba bibwiye Yesu. Ariko se, nawe ibyo urabyemera?— Igihe Yesu yari mu munsi mukuru mu nzu y’Umufarisayo, yitegereje uko abantu batoranyaga imyanya. Mbese, ntutekereza ko na n’ubu acyita ku byo dukora?— Ahubwo ubu, ubwo Yesu ari mu ijuru, ni bwo atwitegereza neza kurushaho.
Gushaka kuba uw’imbere bishobora guteza ingorane. Akenshi bikunze gutuma abantu batongana, bityo bakaba barakara. Urugero, ibyo bishobora kubaho nk’igihe abana bajyanye muri bisi cyangwa muri tagisi, bagiye nko gusura ahantu. Umuryango w’imodoka upfa gufungurwa, ako kanya abana bagatangira kubyigana buri wese ashaka kugeramo mbere y’abandi. Baba bashaka kwicara mu ntebe nziza, za zindi ziba ziri hafi y’amadirishya. Bigenda bite nyuma y’aho?— Bashobora gutangira gutongana.
Hari ingorane nyinshi zishobora guterwa no gushaka kuba uw’imbere. Byigeze no guteza ingorane intumwa za Yesu. Nk’uko twabibonye mu Gice cya 6 cy’iki gitabo, hari igihe intumwa za Yesu zigeze kujya impaka zishaka kumenya umukuru kuruta abandi. Yesu yabigenje ate?— Yego rwose, yarabakosoye. Ariko nyuma y’aho, bongeye kujya impaka. Reka duse n’abareba uko byagenze.
Ubu ni ubwa nyuma Yesu agiye mu Matayo 27:56; Mariko 15:40). Noneho igihe bakiri mu nzira igana i Yerusalemu, Salome aje gusanganira Yesu, aramupfukamiye, amubwiye ko hari icyo ashaka kumusaba.mujyi wa Yerusalemu. Aherekejwe n’intumwa ze hamwe n’abandi bantu. Yesu yari amaze umwanya ababwiye iby’Ubwami, ku buryo Yakobo na Yohana bahoze batekereza ukuntu bazaba abami, bategekana na Yesu. Yewe, bamaze no kubibwira nyina, witwa Salome (
Yesu aramubajije ati “urashaka iki?” Salome amubwiye ko yifuza ko yazareka umwe mu bahungu be akicara iburyo bwe undi ibumoso bwe mu Bwami bwe. None se, utekereza ko izindi ntumwa icumi zimaze kumenya icyo Yakobo na Yohana batumye nyina ngo ajye kubasabira Yesu, zabyifashemo zite?—
Zahise zirakarira Yakobo na Yohana. Byatumye rero Yesu agira intumwa Matayo 20:20-28.ze zose inama nziza. Yababwiye ko abategetsi b’iyi si baba bashaka kuba abantu bakomeye. Baba bashaka kwishyira hejuru, aho abantu bose bazajya babumvira. Ariko Yesu we yabwiye abigishwa be ko atari uko bagombaga kuba. Yesu we yarababwiye ati “ushaka kuba mukuru muri mwe ajye aba umugaragu wanyu.” Ngaho iyumvire nawe!—
Waba uzi icyo umugaragu akora?— Umugaragu ni umuntu ukorera abandi, adategereje ko bazagira icyo bamukorera. Buri gihe afata umwanya uciriritse. Nta na rimwe yicara mu mwanya w’imbere. Igihe cyose aba yumva ko abandi bamurusha agaciro. Ibuka kandi ko Yesu yavuze ko ushaka kuba uw’imbere, agomba kuba umugaragu w’abandi.
None se, ibyo biturebaho iki?— Mbese, umugaragu ashobora kurwanira na shebuja intebe nziza? Ashobora se kujya na we impaka, ashaka kumenya ugomba kurya mbere y’undi? Ubitekerezaho iki?— Yesu yasobanuye ko umugaragu ahora ashyira umukoresha we mu mwanya wa mbere.—Luka 17:7-10.
None se, aho guhora dushaka kuba ab’imbere, ni iki tugomba gukora?— Yee, tugomba kubera abandi abagaragu. Ibyo bisobanura ko tugomba gushyira abandi mu mwanya wa mbere. Ni ukuvuga ko tugomba kumva ko abandi bafite agaciro kuturusha. Waba uzi icyo twakora kugira ngo dushyire abandi mu mwanya wa mbere?— Ngaho ongera uterere akajisho ku ipaji ya 40 n’iya 41, urebe uburyo bumwe na bumwe dushobora gushyira abandi mu mwanya wa mbere tubakorera.
Ibuka ko Umwigisha Ukomeye yashyiraga abandi mu mwanya wa mbere abakorera. Ndetse mu ijoro rya nyuma yamaranye n’intumwa ze, yahagurutse ku meza, azoza ibirenge. Natwe nitujya dushyira abandi mu mwanya wa mbere tubakorera, tuzaba dushimisha Umwigisha Ukomeye na Se, ari we Yehova Imana.
Reka dusome indi mirongo ya Bibiliya idutera inkunga yo gushyira abandi mu mwanya wa mbere. Dusome muri Luka 9:48; Abaroma 12:3; no mu Bafilipi 2:3, 4.


c: text/html

text:
Imyigire mu Rwanda igiye gusanishwa n’iy’ibihugu byateye imbere mu burezi
Mu Rwanda harimo gusuzumwa uburyo umunyeshuri azajya asoza icyiciro runaka cy’amashuri yujuje ibisabwa byose bizagenwa n’imirongo migari y’imyigire y’abanyeshuri, inagenderwaho ku rwego mpuzamahanga.
Ubusanzwe umunyeshuri ashobora kuva mu gihugu runaka yajya mu kindi ugasanga asubijwe inyuma mu myaka, cyangwa asabwe ibindi byangombwa bitandukanye.
U Rwanda rurimo gushaka gukemura icyo kibazo biciye mu buryo burimo gusuzumwa bwiswe ‘imirongo migari cyangwa imbonerahamwe y’imyigire y’umunyeshuri mu Rwanda’(Rwanda National qualifications framework-RNQF).
Muri iyo mirongo hagenwa umubare w’amasaha yigwa ku rwego runaka, atuma ushaka kujya hejuru yarwo agomba kuba ayujuje.
Umuyobozi Mukuru w’Ikigo cy’Igihugu Gishinzwe Uburezi(REB), Janvier Gasana, yavuze ko ari ukunoza no guhuza ubwo buryo bwari busanzwe buri kuri buri rwego ariko buhujwe, amashuri abanza afite uburyo bwayo, ay’imyuga ari uko ndetse n’amashuri makuru na za Kaminuza afite uburyo bwayo.
Yagize ati “Igamije kugaragaza inyandiko igaragaza ‘imbonerahamwe y’imyigire y’umunyeshuri mu Rwanda’ y’uburezi muri rusange, buri rwego rw’uburezi rwari rufite inyandiko yayo, ariko ubu kubera ko turi mu burezi kandi ubuvuga ataba avuga ubw’ibanze gusa cyangwa ubukuru , iyo nyandiko yaje guhuza ngo igire n’ibyo ikosoramo mu bitari binoze neza.”
Bimwe mu bibazo ubwo buryo buzakemura birimo ibyajyaga bigaragara, aho umuntu yashoboraga kuva kwiga hanze yashaka gukomeza mu Rwanda hagakorwa icyitwa ‘equivalence’ cyo gusuzuma urwego rw’amashuri n’ amasomo yize.
Ubwo buryo busanzwe bukoreshwa mu bihugu byateye imbere mu burezi, ku buryo buzazamura ireme ry’uburezi mu Rwanda, bikavanaho n’urwitwazo rw’abataka kutabona akazi ku rwego runaka bitewe n’ urwego rw’amashuri bize na politiki y’uburezi y’igihugu.
Munanira Delphin, Umujyanama mu by’amategeko mu Nama Nkuru y’Amashuri Makuru,( HEC) yavuze ko bizafasha benshi kuko hari igihe umuntu urangije IPRC yagorwaga no kwiga muri CIST (KIST)nyamara hasuzumwe amasaha n’ubumenyi bw’umuntu ngo bizoroshywa n’ubwo buryo.
Dr. Tombola Gustave, Umuyobozi wungirije ushinzwe amasomo muri Kaminuza y’Ubukerarugendo n’Ubucuruzi(UTB/RTUC)yavuze ko bajyaga bagorwa no kwakira abanyeshuri bakurikije urwego bariho ariko ko icyo kibazo kizahita gikemuka bifashishije ubwo buryo.
Byiringiro Dan, Umuyobozi w’urwunge rw’amashuri rwa Butare yavuze ko ubwo buryo buzafasha abanyeshuri babo gukurikiza ubumenyi busabwa k’ushaka kujya mu cyiciro runaka cy’imyunga n’ubumenyingiro, mu gihe mbere hari abajyaga bayisuzugura bumva ko igihe cyose bajya kuyiga kandi bakayiga igihe gito.
Ubwo buryo burimo gusuzumwa n’abantu batandukanye mu Rwanda baturutse mu nzego zose z’uburezi, nibamara kubwemeza buzasuzumwa n’inzego zo hejuru kugeza mu Nama y’Abaminisitiri, ku buryo umwaka utaha bwakoreshwa.
IGIHE Ltd

robotstxt: allowed

filter: keep


text:
‘Nyirabasare’ apfuye hashize imyaka 45 nta wo mu muryango we umugeraho
‘Nyirabasare wo kuri Base’ izina ryamenyekanye rya Ayirwanda Monique waririmbwe na Orchestre Impala yapfuye abo mu muryango we bamaze igihe kinini batamugeraho.
Uyu mukecuru washaje(wapfuye) afite imyaka y’amavuko isaga 90 ngo yari amaze igera kuri 45 nta muntu wo mu muryango we umugeraho.
Umunyamabanga Nshingwabikorwa w’Akagari ka Rutonde, Nsabiyumva Jean de Dieu yavuze ko mu gihe cyose Nyirabasare yabaye mu tugari dutandukanye tw’uyu murenge wa Shyorongi yagiye yitabwaho na leta. Ni mu gihe yari atuye mu Mudugudu wa Rweya, Akagari ka Rutonde,mu Murenge wa Shyorongi mu karere ka Rulindo.
Ati “Yari mu cyiciro cya mbere cy’ubudehe yahabwaga inkunga y’ingoboka, agakodesherezwa inzu, agahabwa mituweli n’ibindi. Leta yagerageje kumwitaho uko bikenewe imusazisha neza.”
Ni ukuvuga ko akarere ka Rulindo kabicishije mu Murenge wa Shyorongi ariko kari gafite inshingano zo kumwitaho mu gihe cy’imyaka 45 yari amaze abo mu muryango we batamugeraho.
Uyu muyobozi avuga ko abo mu muryango we batigeze bamenyekana. Ku bijyanye no kumenyekana kubera amateka[aririmbwa na Orchestre Impala]byatumye ngo abantu bamukunda ku buryo bakundaga kumuganiriza na we akabaganiriza,byatumaga akomeza kugaragara nk’ufite ubuzima bwiza burangwa no guseka.
Nyirabasare yapfuye ku wa Kabiri tariki ya 2 Gicurasi 2018 mu bitaro bya Kibagabaga. Kugeza ubu ntiharatangazwaigihe azashyingurirwa ariko ngo imyiteguro irarimbanyije, dore ko igomba no gukorwa na leta kuko ariyo yamwitagaho.
Nyirabasare yamenyekanye mu ndirimbo yaririmbwemo bavuga uburyo yahetse umwana amucuritse kandi mu ngutiya bamwe babihuza nuko yari yasinze.
https://youtu.be/gcGzY-a6zks
Nyirabasare aganira na televiziyo Royal
Hejuru ku ifoto: Nyirabasare ari kumwe n’Umuyobozi w’Akarere ka Rulindo ubwo hizihizwaga umunsi w’abakuze muri 2015.
Ntakirutimana Deus


text:
Korali Family of Singers bateguye igitaramo bitiriye ‘Umuryango Mwiza’
Zabron Ndikumukiza yakebuye abantu bafata ubuntu bw’Imana nk’icyangombwa cyo gukora ibyaha
Umuramyi nyarwanda Zabron Ndikumukiza, ubarizwa muri Leta Zunze Ubumwe za Amerika, yasohoye indirimbo ye ya kabiri ‘Ubuntu bw’Imana’ yasohokanye n’amashusho, ivuga agaciro k’ubuntu bw’Imana twagiriwe ariko kandi inakebura abitwaza ubwo buntu bagakora ibyaha.
Ubwo yabazwaga ubutumwa nyamukuru bukubiye muri iki gihangano, uyu muramyi yagize ati:
“Ubutumwa buri muri iyi ndirimbo bugenewe abantu bose kugira ngo twibukiranye agaciro k’ubuntu bw’Imana twahawe kugira ngo tubone ubugingo bw’Imana. Kandi ubu butumwa bugenewe n’abantu bafata ubuntu bw’Imana nk’icyangombwa cyo gukora ibyaha “ngo kuko bababariwe byararangiye”, nyamara amaraso y’igiciro gikomeye y’umwana w’Imana utagira inenge yaramenetse kugira ngo tubone ubugingo buhoraho, ubuntu bufite agaciro gakomeye cyane ku buryo atari ikintu cyo gupfusha ubusa.”
Uyu muramyi yakomeje agira ati: “Indirimbo ikubiyemo “gukomera k’ubuntu bw’Imana bubonerwa muri Yesu Kristo ku bwo kwizera, kandi ku bwo gutsindishirizwa n’ubuntu, twahinduwe abana b’Imana ihoraho ku bw’urukundo rutagira akagero Imana yadukunze. Ntibyavuye kuri twe ahubwo ni impano y’Imana y’agaciro. Nkivuga agaciro k’ubuntu bw’Imana, nkuko tubisanga muri Tito 2 : 12 ; Ubuntu bw’Imana buhesha agakiza abantu bose, butwigisha gukiranuka no kumvira Imana mugihe cya none”.
Zabron ni umuramyi wamenyekanye cyane mu matsinda n’amakorali yo mu Rwanda aho twavugamo Korari Nyota ya Alfagili, Agakiza Worship team, New Melody Rwanda n’andi matsinda anyuranye. Mu mpera z’umwaka wa 2021 ni bwo yatangiye kuririmba ku giti cye asohora indirimbo yambere yise ‘Ntuhinduka’ ivuga kudahinduka kw’Imana. Kuri ubu yamaze gushyira hanze indirimbo nshya ikaba n’indirimbo ye ya kabiri. Ni indirimbo yise ‘Ubuntu bw’Imana’, ikaba ivuga ku gukomera k’ubuntu bw’Imana bubonerwa muri Yesu Kristo ku bwo kwizera.


text:
Igiterane cyabaye 17-18 Ugushyingo 2018, cyateguwe na Korari Beula yo ADEPR Mugambazi ku bufatanye n’andi makorari nka Korari Abategereje Umwami Yesu nayo yo muri iyi Paruwasi ya Mugambazi ndetse na Korari Bethesda yo mu Itorero ry’Akarere ka Karongi (Kibuye), cyabereye mu murenge wa Murambi, Akarere ka Rulindo, cyaranzwe n’ibyishimo birimo ivugabutumwa mu ndirimbo ndetse n’ijambo ry ‘Imana.
Insanganyamatsiko ikaba yari ibumbiye mu ijambo dusanga muri Bibiliya igira iti “kuko uwiteka anezererwa abantu be, azarimbisha abanyamibabaro agakiza” (Zaburi 149:4).
Ikigiterane cyabashije gukirizwamo abasaga 100, bamwe mu bafashe umwanzuro wo gukizwa biyemeje ko bagiye kureka ibibi bari basanzwe bakora, bamwe mu baganiriye na Nonaha.com badutangarije ko bishimiye kuba bumvise ijambo ry’Imana rigatuma bafata umwanzuro wo gukizwa.
Twizeyimana, umwe mu bemeye gukizwa yagize ati “nanywaga itabi, inzoga n’ibindi byinshi ariko ubu niyemeje ko ngiye gukizwa, sinzongera gukora ibyo Imana itemera”.
Kaneza Pascasie, umukecuru bigaragara ko akuze nawe yijyemeje gukizwa aho yadutangarije ko iyo bakijijwe bibafasha kurwanya imyuka mibi rimwe na rimwe ishobora kubatera bikomotse ku miryango baba barashakiyemo, gusenga rero bikaba byarwanya iyo myuka mibi.
Nyiranshuti Joyeuse, umukobwa ufite imyaka 16 yagize ati “ibyigisho byigishirijwe hano byanyuze umutima wanjye mfata umwanzuro wo gukizwa”.
Iki ni igiterane cyabayemo agashya tutari dusanzwe tumenyereye ahantu nk‘aha kuko iyi Korari Bethesda yatahanye inka 2 yagabiwe na Korari Beula, ibi bikaba byatunguye benshi bari bitabiriye aho bavuze ko ibi byo kugabirana byari bimenyerewe ahandi hantu.


text:
Uhereye ibumoso: Dr Jean Damascène Bizimana, Bwana Paul Kagame na Madamu Jeannette Kagame.
Dimitri LUKIC-GONFRIER wabaye inshuti ya Jean Damascène Bizimana yamwandikiye kuwa 31/04/2019. Dore ibyo Dimitri Lukic Gonfrier, ukomoka mu gihugu cya Serbiya, yandikiye Jean Damascène Bizimana biganye i Toulouse mu Bufaransa:
Muvandimwe Jean Damascène Bizimana, Umunyamabanga mukuru wa CNLG,
Mbanje kukuramutsa mbikuye ku mutima!
Nategereje igisubizo ku ibarwa nakwandikiye igihe mwiteguraga kwibuka ku nshuro ya 25, ariko ndaheba. Byanteye kwibaza, ariko ntibyantangaje kubera ahantu n’ibihe (environnement) ukoreramo muri iki gihe. Ndizera ko iyo uguma mu Bufaransa wari gukomeza kuba wawundi namenye ku ntebe y’ishuri. Mbere yo kukwandikira nabanje gushidikanya no kwibaza ibibazo byinshi, ariko nyuma niyemeje kukubwira ibyo mbona bidasobanutse kuri wowe. Wowe munyabwenge twasangiye ubumenyi bwo mu ishuri, tukigishwa gushyira mu gaciro, gusesengura, gushishoza no kutabogama; wowe Munyarwanda washenguwe n’agahinda ko kubura abawe, inshuti zawe z’Abatutsi, ariko cyane abo mu muryango wawe w’Abahutu, bishoboka bite ko wagera aho kwibagirwa iby’ingenzi amategeko ashingiyeho?
Namenye bimwe mu byaranze amateka y’igihugu cy’u Rwanda, mbikesha wowe. Wadusobanuriye amahano yagwiriye u Rwanda igihe wakoraga ubushakashatsi utegura impamyabushobozi y’ikirenga mu by’amategeko mpuzamahanga, uyobowe na Mwalimu Jean Marie Crouzier.
Nshuti yanjye, uribuka, igihe wandikaga igitabo cyawe muri 2004, aya magambo y’ingirakamaro kandi yuzuye ubushishozi wanditsemo, wagize uti: “Byongeye, kubera ibyemezo byafashwe mu manza, Urukiko Mpuzamahanga rwashyiriweho u Rwanda rw’Arusha rukora akazi k’ingirakamaro mu bijyanye n’amahoro n’umutekano mu rwego mpuzamahanga. Ariko uru rukiko rwahuye n’ingorane mu nzego zarwo no gufata ibyemezo bibangamiye inyungu z’ubutabera.”
Mu byakemanzwe, watubwiye ko wababajwe, kandi nibyo, nuko ruriya rukiko rutaciriye imanza Abatutsi bo muri FPR batsembye Abahutu, ndetse rukananga gukora iperereza ku ihanurwa ry’indege yari itwaye Perezida Habyarimana, ihanurwa ryategetswe na Perezida Kagame.
Mbese hagati aho byakungendecyeye bite mumyumvire yawe? Mbere wagayaga abanyabwenge b’Abanyafrika bize i Burayi na Amerika ariko nyuma ntishobore gukoresha ubumenyi n’ubumenyi-ngiro bize ngo bateze imbere ibihugu byabo; none ubu urakora kimwe nabo, ndetse urakora bibi kurushaho kuko watatiye amategeko ukora ibinyuranije nayo!
Reka twigarukire ka mateka yawe yakuranze.
Wabaye imfubyi ukiri muto cyane. Igihe wabitubwiraga, byagaragaraga ko uvugisha ukuri n’agahinda kenshi; natwe byaratubabaje cyane kugeza naho kurira. Ntabwo nzi niba uri Umuhutu cyangwa Umututsi, ariko ndibuka ko warezwe mu muryango w’Abahutu. Kwibuka ibi ningombwa. Wonkejwe n’umubyeyi w’Umuhutukazi. Uwo muryango utagereranwa warakureze, wakujyanye mu ishuri, urakubaka ukugira icyo uri cyo ubungubu. Ndizera ko wawurwanyeho, ukawurinda urwango n’umujinya w’abahezanguni b’Abatutsi.
Nyuma wakomeje kubana n’inshuti zawe z’Abahutu. Watubwiraga uwitwa Alexis Twagirayezu, icyo gihe wari Umuyobozi mukuru muri Minisiteri y’Igenamigambi ndetse n’umuyoboke w’Ishyaka rya Habyarimana. Usibye no kuba inshuti yawe, Alexis Twagirayezu yaje no kuba muramu wawe. Ubwo rero warongoye Umuhutukazi, kandi sobukwe Twagirayezu, wari umwe mu bayoboke b’imena ba MDR Parmehutu, yarafatanije n’abandi mu kuvana Abatutsi ku ngoma no kubirukana mu gihugu. Kuri wowe, byarumvikanaga icyo gihe ko Abahutu bigobotora ingoma y’igitugu y’ubwami bw’Abatutsi. Ndibuka akababaro kawe igihe wamenyaga ko Alexis Twagirayezu yari yishwe kuri 06/04/1994, nyuma y’ihanurwa ry’indege ya Perezida. Nyuma yaho watubwiye ko uzi uwamwishe, ariwe Karenzi Karake, wayoboraga Batayo ya FPR yari ifite ikicaro cyayo muri Hoteli Méridien! Wabwiraga umuhisi n’umugenzi ko uzamuhorera. Waba ubigeze hehe?
Igihe watuganirizaga ibijyanye n’intambara mu gihugu cyawe, watubwiraga ko hari Abahutu b’imfura n’Abahutu b’abicanyi, harimo abaciriwe imanza. Ntabwo wiyumvishaga ukuntu ubutabera mpuzamahanga bwafunze amaso ku bicanyi ba FPR b’Abatutsi. Kuri ubu bwicanyi, igihugu cyanjye cya Serbiya cyatangwagaho urugero. Muri iki gihe nagize ubwoba budasanzwe menye ko abo bicanyi bakugize umwe mu babo, ko ubakorera. Urabona ibi bitababaje ku muntu waminuje?Bishoboka bite ko umunyabwenge nkawe yatwarwa n’amafaranga n’ubutegetsi witaga ubw’abicanyi wamaganaga kubera ubuhezanguni bwabwo? Uzi neza nkanjye ko igihe kidasibanganya icyaha, cyane ikibasiye inyokomuntu!
Nshuti yanjye, ntabwo tuzibagirwa ukuntu wemeraga Perezida Pasteur Bizimungu w’Umuhutu kubera ubutwari bwe, urugamba rwo kubanisha Abahutu n’Abatutsi. Icyo gihe wamaganaga Paul Kagame n’ingengabitekerezo ye yo kwigira igitambo (victimaire) no kwihorera asagarira Abahutu yari yaragize abaturage bo mu rwego rwo hasi (seconde zone)!Kugeza magingo aya kandi Kagame ntarahindura politiki ye na gato! Ariko wowe wiyibagije ibyo wemeraga!
Muri ibi bihe, namenye ko Perezida wawe Pasteur Bizimungu washimagizaga yahagaritswe, Kagame akaba yaramwigijeyo. Wakoze iki? Watubwiraga kenshi abantu b’iwanyu i Gikongoro barimo inshuti zawe, nkaBernard Makuza wanengaga ubushobozi bwe buke, ariko akaba yari afite umwanya wo hejuru muri Politiki. Watubwiraga ko icyo yagenderagaho ari uko yari mubyara wa Perezida Kagame. Ibi bigaragaza icyenewabo wamaganaga wivuye inyuma igihe wigaga muri Kaminuza. Ubwenge bwawe wabukoresheje iki?
Mbese amakuru ki ya muramu wawe Norbert Muhaturukundo wari superefe igihe cy’ubutegetsi bw’Abahutu? Ndizera ko mutacanye umubano. Naho se bite bya bishywa bawe b’Abahutu ko watubwiye ko wari ufite benshi? Bafata bate imihindukire yawe muri Politiki? Reka turangirize ku mibare. Numvise ko ukoresha imibare mu kugaragaza jenoside yakorewe Abatutsi. Ariko rero nk’umunyamategeko, biroroshye kwerekana ko iyo jenoside ntawayihakana. Yarabaye bidasubirwaho.
Mbese aho imikorere yawe ntiyaba ipfobya jenoside?Charles Maurice yavuze ko ibintu byose bikabije, birenze urugero bihinduka impfabusa. Mukomeje guhuzagurika mu mibare mukibagirwa ko ukuri kudahinduka. Numvise ko, muri 1991, mu gihugu cyawe imibare y’abaturage yari iteye itya: Abahutu bari 6.467.958 (91.1%), Abatutsi bari 596.387, naho Abatwa bo bari 35.499 (0.5%).
Namenye kandi ko Ibuka na CNLG ubereye Umunyamabanga Mukuru, babaruye mu rwego rw’igihugu, Abatutsi 1.685.784 bishwe kandi Abatutsi bose hamwe bari 596 387 dukurikije imibare y’umuryango udaharanira inyungu w’Abanyamerika USAID. Ese birashoboka ko hashobora kwicwa abarenze umubare w’abariho? Nsobanulira mucuti wanjye?
Mfite utubazo tubiri nifuza ko unsobanulira:
1° Ushobora gusobanura ute ko iki kinyuranyo ari cyo :596 387 – 800 000 = 400 000?
2° Umuryango wawe CNLG, Ishyirahamwe IBUKA na Leta y’u Rwanda babaruye abantu 1 685 784 bishwe. Abo bishwe ni bande kuko wemeza ko Abahutu n’Abatwa batapfuye (nubwo binyuranije nibyo wemezaga mbere)?
Pierre DAC yaravuze ati: «Amategeko ahana ntavuga ko umuntu afite uburenganzira bwo gukora ibyaha». Muvandimwe, si ngombwa kukwibutsa ko mu bijyanye n’ibyaha byibasiye inyokomuntu, aho akababaro k’uwiciwe karenze ukwemera, birahagije kurega kugirango ukuri k’uwareze gutsinde, ariko ibyo akaba ari iby’igihe gito!
Nshuti yanjye Jean Damascène, nkwifurije urugendo rwiza; ukore uko ushoboye ntuzatwarwe n’inkubi y’umuyaga kandi ugarukire vuba amategeko-remezo .
Byanditswe mu rurimi rw’igifaransa na Dimitri LUKIC-GONFRIER
Source : Veritasinfo


text:
Reba Video
Baza Shangazi
AMABANGA Y'ABAGORE-IBYO UMUGORE WAWE AGUHISHA III
IBYO MARTHA ATABWIRA UMUGABO WE
Martha w'imyaka 34 akora muri sosiyete ya Publicite, hashize imyaka 8 ashakanye na Michel w'imyaka 35. Martha avuga ko akeneye umwanya w'utubanga twe.
"Sinjya mbwira Michel iby'inshuti zanjye z'abagabo. Nta nubwo azi amafaranga mpembwa. Hari ibintu bibiri n'ababyeyi banjye batazi usibye na Michel:ikarita yanjye ya banque, na compte yanjye. Nta nubwo nigeze mbwira Michel ko nakinnye akazungu. Nta mafaranga natakaje nta n'ayo nungutse ariko ntabyo namubwiye. Iyo nza kubimubwira byari kuzana amatiku gusa. " Martha na Michel bafitanye umuwana umwe, kandi bafite inzu yabo. Babayeho neza mu buryo bugaragara bwo hanze.
"Imibanire yacu y'igitsina imeze neza ariko gusa nuko rimwe na rimwe nuko iyo turimo guhuza igitsina mba nitekerereza ku bandi bagabo dukorana ku kazi!"
Mu myaka umunani Martha amaranye n'umugabo ni nako afite umukunzi ku ruhande, Alphonse na we wubatse, bamaranye imyaka 6 bakundana! Alphonse yageze aho atandukana n'umugore we, nyuma arongera arashaka ariko Martha avuga ko nta shyari yagize."Nanjye mfite umugabo. Ariko ndumva amaherezo yanje ari Alphonse"
Nyuma yaho Martha yaje gukundana na Richard bahuriye kuri internet, nyuma Richard amubwiye aho atuye asanga ari hafi bahura bigashoboka "ariko natekereje ko ndamutse ngiye tutaba tugiye kuvuga gusa, ahubwo ko twaryamana, natekereje ko nshobora kuba ntari umugore wa mbere yaba ahuye na we, ntekereza kuri Michel n'umwana wacu numva ko mbikoze naba ndushenye. Nyamara ariko buri gihe iyo ndimo guhuza igitsina na Michel mba nirebera Richard mu maso!"
MARTHA VS MICHEL
Ibyo umugabo abona
-umugore mwiza umukunda
-nyina w'abana
Ibyo umugabo adashobora gutekereza ko byabaho
-ko amukundiraho undi mugabo hashize imyaka 6
-ko yahuye n'umugabo mu biganiro bya internet
-ko atamuhisha umushahara we
Subscribe to: Post Comments (Atom)


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Umumaro wo kwitegeka mu byo kwigisha umwana
Mu byo kwigisha umwana, haba ubwo ubushake bwa nyina n’ubujijuke bwe bihura n’ubwenge buke bw’umwana n’ubujiji bwe. Iyo bigeze aho nyina aba agomba kugira ubwenge bwinshi. Gukorana ubwenge buke no gukoresha umwana ku gahato biramwangiza cyane.IZI2 48.2
Igihe cyose bishobotse, ako kaga gakwiriye kwirindwa; kuko bizanira umwana na nyina guhora batongana. Ariko niba ako kaga kamaze kubatahaho, umwana akwiriye gutozwa gushyira ubushake bwe mu bushake bufite ubwenge buruseho bw’umubyeyi we.IZI2 48.3
Umutegarugori akwiriye kumenya kwifata, ntagire icyo akora cyo gutera umwana kubyutsa intambara. Ntakwiriye gutangana amategeko ijwi rikakaje. Ikizamugirira umumaro cyane ni ukuvugana ijwi rito rituje. Akwiriye kugirira umwana ibimukururira kuri Yesu. Akwiriye kumenya yuko Imana ari Umufasha we, n’urukundo rwe n’imbaraga ze.IZI2 48.4
Iyo ari Umukristokazi w’umunyabwenge, ntagerageza guhatira umwana we kuganduka. Asaba ashishikaye ngo umwanzi atanesha, maze uko asaba yiyumvamo ko imibereho y’iby’umwuka ihindutse mishyashya. Abona yuko iyo mbaraga imukoreramo ikorera no mu mwana, maze umwana agahinduka umunyamahoro kandi wumvira. Uwo mubyeyi aba anesheje. Kwihangana kwe, ineza ye, amagambo ye y’ubwenge bwo kwirinda biba bikoze umurimo wabyo. Haboneka amahoro akurikiye umugaru, nk’umucyo w’izuba urashe imvura ihise. Nuko rero abamarayika barebaga ibyo, bakaririmba indirimbo z’umunezero.IZI2 49.1
Bene ayo makuba aza no mu mibereho y’umugabo n’umugore, iyo batayobowe n’Umwuka w’Imana, mu bihe nk’ibyo bagaragaza umutima wo guhubuka no kutabanza gutekereza nk’uko biboneka kenshi cyane mu bana. Nk’uko ibuye rikomeye ryikubita ku rindi nkomeye ni ko n’intambara y’ubushake yikubita ku bushake bundi imeraIZI2 49.2


text:
Minisiteri y’Ubuhinzi n’Ubworozi (MINAGRI) igaragaza ko hari impungenge z’umukamo udahagije uboneka nyamara habura amezi atatu gusa ngo uruganda rutunganya amata y’ifu rutangire gukora.
Ibijumba bifite ibara ry’icunga (orange) birimo guhindura imibereho n’ubuzima bw’abahinzi babyo, barimo Jeanne Mukasine utuye mu Mudugudu wa Kivumu, Akagari ka Rusagara, Umurenge wa Gakenke mu Karere ka Gakenke.
Abatuye mu Murenge wa Kibilizi mu Karere ka Nyanza bafite cyizere cy’uko bagiye kongera kujya bahinga imyumbati, bakeza, bakihaza mu biribwa bakanasagurira amasoko, ku bw’umutubuzi w’imbuto z’iki gihingwa, AMPG Ltd, waje gukorera iwabo.
Bamwe mu bahinzi bashinganisha ibihingwa byabo muri sosiyete z’ubwishingizi muri gahunda ya Tekana Muhinzi-Mworozi urishingiwe, barifuza ko mu gihe bahuye n’ibiza sosiyete z’ubwishingizi zajya zibishyura hakiri kare, kugira ngo bategure uko bazongera (...)
Abanyamuryango ba Koperative ‘Dukunde Kawa’ ifite icyicaro mu Murenge wa Ruli mu Karere ka Gakenke, barishimira kwiyubakira uruganda rukaranga kawa, rufite imashini yabatwaye amafaranga y’u Rwanda angana na miliyoni 120.
Minisiteri y’Ubuhinzi n’Ubworozi (MINAGRI), iratangaza ko igiye gushora Amafaranga y’u Rwanda asaga miliyari 300 mu bikorwa bitandukanye by’ubuhinzi hagamijwe kongera umusaruro.
Ubuyobozi bw’Akarere ka Ruhango burasaba aborozi kwirinda kugurisha inyana zivuga ku nka zatewe intanga, kuko baba bagurishije inka zifite imbaraga kandi zat=ri kuzatanga icyoror cyiza ku bifuza ubworozi bugezweho.
Abahinzi bo mu Karere ka Muhanga by’umwihariko abo mu gice cya Ndiza mu Murenge wa Rongi, barifuza guhabwa ifumbire y’imborera kuko bahinze ubuso bugari ugereranyije n’ubwo bahingagaho.
Amakoperative abiri y’abahinzi b’umuceri n’ibigori yahuye n’ibiza kubera imvura nyinshi yaguye imyaka yabo ikarengerwa n’umwuzure, yashumbushijwe Miliyoni 12 n’ibihumbi 700Frw muri gahunda ya Tekana Muhinzi-Mworozi Urishingiwe kugira ngo abahinzi bazongere kubona ibishoro mu (...)
Abahinzi b’imboga mu Karere ka Rubavu bahangayikishijwe no kubona isoko ry’ibitungu bejeje nk’uko ryabuze mu 2020 bagahomba, none bamwe bakavuga ko bafite ubwoba ko bashobora kubihingiraho.
Abafashamyumvire mu bworozi bo mu Karere ka Musanze, bahamya ko igihe kigeze, ngo akajagari kagaragara mu kugeza umukamo ku masoko no mu bucuruzi bwayo gahagarare, mu kwirinda ingaruka zituruka ku ruhererekane rw’amata rutuma yangirika, abaguzi bakayanywa yatakaje (...)
Abahinzi mu Karere ka Gatsibo barasabwa gukorera mu makoperative no gushaka ubwishingizi bw’ubuhinzi bwabo, kugira ngo nibahura n’ibiza bagobokwe.
Bamwe mu bahinzi mu Karere ka Nyagatare bavuga ko bashobora kurara ihinga cyangwa bakarikerererwa kubera kubura imbuto y’ibigori ndetse n’ifumbire kuko bitaboneka neza.
Madamu wa Perezida wa Repubulika Jeannette Kagame yasabye abahanga gushakira ibisubizo Umugabane wa Afurika wugarijwe no kubura kw’ibiribwa(igwingira) ku ruhande rumwe, ariko ku rundi hakabaho gutaka kw’abafite umubyibuho ukabije uterwa no kubona ibiribwa byinshi (...)
Abahinzi hirya no hino mu Gihugu bavuga ko batangiye gushyira imbuto mu butaka, nyuma yo kubona imvura y’Umuhindo yatangiye kugwa mu mpera za Kanama 2022.
Abahinzi b’ibihumyo bavuga ko umuntu washora amafaranga nibura ibihumbi 50Frw muri icyo gihingwa ku butaka butarenga metero kare(m²) imwe mu rugo iwe, ashobora gukuramo ibihumbi 100Frw mu gihe kitarenga amezi atatu.
Urwego rw’ Ubwiteganyirize mu Rwanda (RSSB), rworoje imiryango 23 y’abarokotse Jenoside yakorewe Abatutsi itishoboye yo mu Karere ka Ruhango, mu rwego rwo kuyifasha kwiteza imbere.
Abahinga mu bishanga bya Gasuma na Ruhoboba mu Murenge wa Simbi mu Karere ka Huye, barifuza gutunganyirizwa ibi bishanga ku buryo bajya babasha kubona amazi yo kuhira mu buryo bworoshye, bityo babashe kubibyaza umusaruro no mu gihe cy’impeshyi.
Abaturage bo mu miryango 20 itishoboye, bo muri imwe mu Mirenge igize Akarere ka Burera, barahamya ko kuba borojwe inka, ari imbarutso yo kwikura mu bukene bwari bumaze igihe bwarabadindije, ubu bakaba bagiye kwihutana n’abandi mu iterambere.
Abashinzwe ubuhinzi hirya no hino mu gihugu batangiye gahunda yo kugenzura ko buri rugo rufite ikimoteri cyo gukusanyirizwamo imyanda, mu rwego rwo kugira ngo bazabone ifumbire y’imborera bazakenera.
Guverineri w’Intara y’Iburasirazuba Emmanuel K. Gasana yasabye abayobozi gukora ibishoboka byose ubutaka butabyazwa umusaruro bugakoreshwa hagamijwe kuwongera.
Abaturage bo mu Murenge wa Cyeza mu Karere ka Muhanga, baravuga ko mu rwego rwo kurwanya imirire mibi n’ingaruka zikomoka ku mafumbire mvaruganda, bize guhinga mu buryo bw’Imana (Farming in God’s way), bagasarura imbuto zibereye umubiri nk’izivugwa muri Bibiliya zeraga muri (...)
Ubuyobozi bw’Akarere ka Nyaruguru, kuri uyu wa 4 Kamena 2022, bwatangije amarushanwa ku kurwanya isuri, abazahiga abandi bakazahembwa.
Umuyobozi mukuru ushinzwe Ibikorwa mu Kigo cy’Igihugu gishinzwe Iyohereza mu Mahanga ry’Ibikomoka ku buhinzi (NAEB), Sandrine Urujeni, avuga ko 24% by’ibiti bya kawa bikeneye gusazurwa kuko bitagitanga umusaruro ukwiye.
Perezida Paul Kagame ku gicamunsi cyo kuri uyu wa Mbere tariki 25 Nyakanga 2022, yakiriye muri Village Urugwiro Hailemariam Dessalegn, Umuyobozi w’inama y’ubutegetsi y’Umuryango nyafurika uharanira guteza imbere ubuhinzi (AGRA).
Umuryango w’abanyeshuri barokotse Jenoside yakorewe Abatutsi biga ku ishuri ryisumbuye rya Gahogo Adventist Academy), AERG Ngira Nkugire, boroje inka uwarokotse Jenoside utishoboye wo mu Murenge wa Cyeza, basaba n’ibindi bigo by’amashuri kubigiraho.
Ikigo gishinzwe guteza imbere ibyoherezwa mu mahanga bikomoka ku buhinzi n’ubworozi (NAEB), kirashishikariza abahinzi b’ikawa kurimbura irengeje imyaka 30 bagatera indi, kuko yera kawa nkeya, ikabahombya.
Ku wa Kane tariki ya 14 Nyakanga 2022, Abajyanama b’ubuhinzi 82 bo mu Karere ka Ngoma bahawe amagare hagamijwe kubashimira uruhare bagize, mu kwesa imihigo y’umwaka wa 2021-2022, ariko banasabwa kongera ingufu kugira ngo ubuhinzi burusheho gutera imbere.
Ikigo gishinzwe guteza imbere Ubuhinzi n’Ubworozi (RAB), kirasaba aborozi bose mu Gihugu kwitabira gukingiza inka, ihene n’intama zimaze byibura amezi atatu zivutse kandi zidahaka, gufuhera umuti urwanya imibu kabiri mu cyumweru, ndetse no kuvuza izarwaye ubuganga bwa ‘Rift Valley Fever’, byose bikaba birimo gukorwa ku (...)
Ubuyobozi bw’Akarere ka Ruhango buratangaza ko bugiye gutunganya ubuso busaga Ha 700 z’ibishanga bizahingwaho umuceri, mu rwego rwo gukemura ikibazo cy’inganda zitunganya umuceri zigaragaza ko nta musaruro uhagije zifite.


text:
JOB CENTER IRIFURIZA ABAGUZI UMUNSI MWIZA WABO WIZIHIZWA KU WA 15 WERURWE
Kate Zabriskie, perezida wa Business Training Works, Inc agira avuga ko n’ubwo intandaro ishobora kuba ikintu cyose, ariko kugenda kw’abakiriya biva ahanini ku makosa make y’ingenzi akorwa n’abakozi.
Zabriskie yatahuye ayo makosa mu buryo bukurikira:
Ikosa 1: Gutekerereza ko abakiriya bamaze igihe kinini bishimye
Hari abakiriya benshi b’indahemuka batekereza ko ibyababayeho neza cyangwa byiza bihagije.
Ariko niba ubunararibonye umukiriya afite ari bwiza gusa, abo bakiriya bashatse bakwigendera bitewe n’uko hari uwo muhanganye ushobora kubasezeranya cyangwa kubaha - byinshi birenze ibyo wabahaga.
Icyakorwa: Kwizihiza isabukuru y’umubano w’abakiriya n’ikigo cyawe.Teganya mu mwaka cyangwa buri mezi atandatu igihe cyo gushimira abakiriya, ushobora gukoresha videwo cyangwa imbonankubone . Gushimira, kubaza ibibazo no kumva icyo abakiriya batekereza ku kigo cyawe. UrZugero, banki yegera abakiriya gusuzuma intego zabo mu bijyanye n’amafaranga no guhuza konti.
Ikosa 2: Kwibagirwa inyungu z’abakiriya
Abacuruzi benshi iyo bamaze kubona abakiriya , abakiriya bamwe biribagirana umunsi ku munsi mu bucuruzi. Hakabura n’umuntu ubona ko abakiriya baguze bike, babaza ibibazo bike cyangwa bagiye batanyuzwe n’ibisubizo bahawe.
Noneho, mugihe umukiriya yigendeye ntazagaruke, isosiyete igatangira kuboherereza impano kugira ngo bagaruke. Kandi mu by’ukuri izo mpano abakiriya bagakwiye kuba barazihawe mbere y’uko banagenda ariko bategereje ko abakiriya bagenda bibuka kubaha impano zo kubagarura nabyo batabyizeye neza.
Icyakorwa: Zabriskie agira ati: "Guha abakiriya bawe bariho serivisi nziza, inama nziza, hamwe nibikorwa byiza. Kubikora bishobora guhungabanya mu mufuka wawe mu gihe gito, ariko mu gihe kirekire, ni ikintu cyiza cyo gukora n’ingamba zizubaka ikizere n’ubudahemuka mu bakiriya bawe. “
Ikosa rya 3: Abakozi bakora nabi
Abakozi b’imbere bakunze gusangira amakuru no gukora ibiganiro bito kugira ngo bubake ubwumvikane n’abakiriya. Kandi mu bisanzwe abakiriya nta kibazo babigiraho… kugeza igihe batangiriye kwibaza icyabazanye mu kigo cyawe.
Iyo rero abo bakozi bahugiye mu kuvuga ibyabo cyane, cyangwa bakavuga gusa kugirango bavuge, bituma abakiriya bashaka kujya ahandi.
Icyakorwa : Zabriskie agira ati: “baho ukoresha filozofiya ya mbere y’abakiriya . Uko abakiriya baba bakwisanzuyeho kose, irinde kwibeshya ko umukiriya yifuza kukwitaho. Tubishyize mu mibare, gerageza uganire n’umukiriya bitarenze ikigero cya 30%. Ahubwo, fata umwanya wawe ubaze ibibazo byiza bifitiye akamaro ikigo kandi wumve neza ibisubizo byabyo. ”
Ikosa rya 4: Itumanaho ridahamye cyangwa rihindagurika
Rimwe na rimwe, ibigo, abacuruzi hamwe n’abatanga serivise ntibavugana.
Icyakorwa: Zabriskie agira ati: “Shyiraho gahunda ihamye yo guhura n’abakiriya bawe kandi ijyanye n’bucuruzi urimo.” Zabriskie agira inama ibigo zo kureba ubuzima n’akazi by’abakiriya. Bakamenya igihe bahuze n’igihe badahuze ku buryo babavugisha. Gusa na none avuga ko abakiriya badakeneye imikoranire n’biganiro bitari ngombwa.
Source: https://www.customerexperienceinsight.com/why-customers-dump-you/


text:
Vous êtes ici
Cyusa cya Rusango
Catégorie:
Iyi nkuru tuyikesha Ngaboyisonga umuhungu wasoretse agasaba umubyeyi we Muhorakeye kumuhishurira ukuri ku marengero ya se Cyusa yibuka ibihushukwa, ngo bityo na mushiki we Nyankesha amenyere ho uwo yita se atamuzi ingiro n'ingendo.
Imivugo igize iyi nkuru ni indinganire mu njyana n’indeshyo. Twumva mo amajwi y'abantu babiri. Habimbura Ngaboyisonga asaba Muhorakeye kumusigira urwibutso rwa se Cyusa. Yongera gufata ijambo amubwira imihayo we na Nyankesha biyemeje yo kuzahora basizanira gusa n'ababaraze ifumba. Ijwi rindi ni irya Muhorakeye ubara inkuru y'uwo bafatanyije kurera, ryisanzura kugeza igicuku kinishye agasaba impeka kujya guhisha amaso. Nuko agasigara yongorera uwo yanze guheba mu nzozi zimuzonga, we yihenda ko azazima icyanzu maze akisangira uwo akumbuye icyusa.
Kurazikubone Stanislas yize indimi n’ubuvanganzo muri Kaminuza y’u Rwanda (UNR). Yakoze umwuga w’ubwarimu mu mashuri yisumbuye anyuranye n’uw’itangazamakuru ku ivuko n‘ishyanga. Avuga kandi yandika adategwa igifaransa, icyongereza n’ikidage. Akora ubushakashaatsi ku rurimi n’umuco nyarwanda yonse akunze. Kuva akibyiruka ngiyo isoko y‘inganzo yagura ubutaretsa.


text:
Karongi : Abaturage bishimira ko gahunda ya “Guma mu rugo” itahungabanyije uburyo bwo kuboneza urubyaro
Mu karere ka Karongi , bamwe mu bahatuye bishimira ko ingamba zashyizweho na leta zijyanye n’amabwiriza yo gukumira ikwirakwira rya Coronavirusi (Covid-19) zitigeze zikoma mu nkokora gahunda nziza bihaye yo kuboneza urubyaro nkuko byari bisanzwe mbere y’iki cyorezo.
Ni mukiganiro n’itangazamakuru aho abatuye muri aka karere bagaragazaga ishyirwa mu bikorwa ryo kuboneza urubyaro , mu gihe u Rwanda ndetse n’Isi muri rusange ubwo hatangizwaga uburyo bwo kurwanya icyorezo cya Covid-19 ndetse no guhangana n’ingaruka zacyo , zimwe mu ngamba zari zafashwe mu buryo bwihutirwa harimo na gahunda ya “Guma mu rugo” , aho bimwe mu bikorwa bitandukanye byari byahagaritswe , no gusohoka mu rugo ntampamvu zikomeye byarabujijwe.
Umwe mu bagabo batuye mu murenge wa Rubengera utarashatse ko amazina ye atangazwa ufite umugore waboneje urubyaro , avuga ko we n’umugore bashakanye bishimira amahitamo yabo kuko bamaze gusobanukirwa n’ibyiza biteze mu kuboneza urubyaro , akanemeza ko zimwe mu ngamba zafashwe mu kwirinda covid-19 zitabangamiye amahirwe yo kujya kwa muganga kuboneza urubyaro.
Yagize ati “ Uburyo abagore bacu bari basanzwe bakoresha mu kugera kwa muganga mu guhabwa ubufasha mu kuboneza urubyaro byarakomeje nk’uko bisanzwe no mugihe cya corona-virusi “.
Maniraguha Clementine utuye mu murenge wa Rubengera ni umwe mu baturage basanzwe bakoresha uburyo bwo kuboneza urubyaro nyuma yo gusobanukirwa no gukangurirwa ibyiza bikubiye muri iyi gahunda .
Yadutangarije ko kuva yatangira kugana ikigo nderabuzima agiye gufashwa kuboneza urubyaro nta mbogambizi yigeze ahura nazo , no mugihe cya Covide-19 ubwo hari hashyizweho hahunda ya “Guma murugo” akaba yarabashije gukomeza kujyayo nk’uko bisanzwe kuko iyo servisi bakomeje koroherezwa kuyihabwa.
Yagize ati “Mu gihe twari tutemerewe kuva mu rugo twashyiriweho amahirwe yo koroherezwa kugera kwa muganga kugirango tubashe kuboneza urubyaro , by’umwihariko n’abajyanama b’ubuzima bagiye badufasha kwegerezwa uburyo bwo kuboneza ”.
Abajijwe ibyiza byo kuboneza urubyaro , yasobanuye ko ari gahunda nziza bashishikarizwa kandi nawe akaba asanga ifasha umuryango kurera neza.
Mukase Valentine, Umuyobowi w’Akarere wungirije ushinzwe imibereho myiza y’abaturage yavuze ko abaturage ayoboye bumva neza gahunda yo kuboneza urubyaro n’ubwo atari bose , ariko kubufatanye hamwe n’abandi bafatanyabikorwa hari byinshi byakozwe mu shyirwa mu bikorwa byayo , kandi bikaba byaranakozwe no mugihe cya “Guma murugo”.
Yagize ati “ Binyuze mu matsinda atandukanye yaba Amasibo , Ingamba , ndetse n’ubundi buryo bukoreshwa mu kumva ibitekerezo by’abaturage , aho niho hanyuzwa ubutumwa bugamije kuboneza urubyaro mu miryango , hakabaho na gahunda yo kwigisha Ingimbi n’Abangavu kwirinda inda zitateganijwe no kubyara batarageza kumyaka y’ubukure”.
Kuboneza urubyaro ni gahunda ya leta igamije gushishikariza no gufasha abaturage kubyara abana bashoboye mu buryo bwo kubarera , kubavuza , kubishyurira amashuri n’ibindi bikenerwa kumwana uri mu muryango.
Imibare ishingiye kubushakashatsi bwakozwe nk’uko bitangazwa n’ikigo cy’igihugu gishinzwe ubuzima RBC , yerekana ko nta gikozwe mu gukangurira abanyarwanda kumenya ibyiza biri muri gahunda yo kuboneza urubyaro , umubare w’abaturage wazazamuka cyane ukagera kuri Miliyoni zirenga 16.3 mu mwaka wa 2032 , aho ingo zigera kuri 660 zizaba zituye kuri kilometero kare imwe (km 2 1) , ibi bikaba bibonwa nkibyazabangabamira iterembere n’ubuzima muri rusange.
Gasirikare Yves


text:
12/02/2021, Yanditswe na Tharcisse Semana
«Ngwino ntore ibereye imihigo! Ngwino uratirwe bose; tugutakane ituze n’umucyo! Imihigo ya weeee iraboneye ni imboneramihigo: Ubumwe, Ukuri, Ubutumwa n’Umurava nibyo wiyemeje…».
Aya magambo ntangije iyi nyandiko yanjye ubusanzwe ni amagambo atangira indirimbo “HORANA IMIHIGO NYUMBA NZIZA”, Rukundo Emmanuel yahimbiye ishuli ry’i Nyumba, yizemo, ryigishaga kwigisha iyobokamana (école des catéchistes de Nyumba). Uyu muhimbyi w’iyi ndirimbo, Rukundo Emmanuel, isingiza irata ibigwi kandi igasingiza iri shuli (hymne de l‘école des catéchistes de Nyumba) ubu ni padri. Avuka muri diyosezi ya Kabgayi, akaba yarahawe ubusaseridoti mu mwaka w’1991.
Iri shuli ryigishaga kwigisha iyobokamana (école des catéchistes) ryari i Nyumba, ho muri Gishamvu i Butare. Ubu ryahindutse icyiciro cya mbere cy’iseminali nkuru (Propédeutique du Grand Séminaire). Niho ubu abasore bo muri diyosezi ya Butare barangije amashuli yisumbuye bitegurira kuzinjira mu kiciro cya filosofiya (philosophie).
Abasore n’inkumi bavuye imihanda yose mu Rwanda bahuriraga muri iri shuli ry’abamenyeshamana (école des catéchistes) ry’i Nyumba bagahabwa amasomo atandukanye arimo ibyerekeranye n’inyigisho za Bibiliya n’iza kiliziya muri rusange (formation de théologie : catéchétique et pastorale, bible, dogmes, histoire de l’Église, spiritualité, interculturation et ecclésiologie), izerekeranye n’ubumenyi rusange n’izo ubumenyamuntu (culture générale: littératures française et africaines, psychologie et pédagogie religieuse).
Muri iri shuli ry’abamenyeshamana ry’i Nyumba, abahahuriraga baryitorezagamo kubana bya kivandimwe, gukorera hamwe uturimo duciriritse tw’amaboko (jardinage, agriculture: plantation des herbes fourragères et pratique de la lutte anti-érosive et l’élevage : des lapins et des poules, ainsi que des vaches laitières en stabulation). Hiryo y’utwo turimo tw’amaboko habagaho no kunoza uburere mbonezabupfura buri muntu yagiye abonera mu muryango avuka mo no mu akarere aka naka akomoka mo.
Iri shuli ryatozaga kandi abahahuriye kunoza umubano wabo n’Imana (formation humaine et spirituelle) no kwitoza gucengera umuco nyarwanda umuntu awuhuza n’ibihe tugezemo. Ukurikije uko ubu isi isa n’iyabaye ihuriro n’urusobe rw’imico itandukanye (réseau des valeurs endogènes et exogènes – interculturalisme) uwakumva ibi yakumva iri ibintu n’ubundi bisanzwe ariko nyamara henshi na henshi mu mashuli nk’aya yatangijwe n’abazungu akanayoborwa na bo siko byari biteye hose.
Amasomo yo muri iri shuli yamaraga imyaka itatu naho umwaka wa kane ugaharirwa ukwimenyereza akazi (stage) ko kwigisha iyobokamana mu mashuli asanzwe (secondaires ou primaires) cyangwa se mu ibibeho (catéchuménat) muri za paruwasi aho umuntu akomoka. Muri uwo mwaka wo kwimenyereza (stage) hari bamwe na bamwe bashingwaga n’abasenyeri ba bo akazi gatandukanye muri diyosezi: urugero, nko gukora mu bigo by’impfubyi nk’umurezi (éducateur dans un orphelinat), mu biro (secrétariat), muri caritas, kuba uhagarariye cyangwa ugenzurira bugufi iby’imyigishirize y’iyobokamana mu mashuli (aumonier scolaire) n’ahandi. Kubera inshingano babaga bahawe zitandukanye mu micungire n’imibereho y’ubuzima bwa diyosezi (bitewe n’ibyihutirwa bikenewe) habaga byanze bikunze amasaha agenerwa uwimenyereza (stagiaire) kujya kwigisha iyobokamana.
Padri Edouard Sinayobye wagiriwe ikizere na Papa Fransisiko akamushinga kuyobora diyosezi ya Cyangugu, yarerewe muri iri shuli ry’abamenyeshamana ry’i Nyumba (école des catéchistes). N’ubwo k’umbwirondoro we (CV) bigaragara ko ritaboneka ho – kubera impamvu kugeza ubu ntaramenya nkishakisha – nabamenyesha ko yarirangijemo ari mu ikiciro cya cumi n’icyenda (19ème promotion), mu mwaka w’1990.
«Ngwino ntore ibereye imihigo! Ngwino uratirwe bose; tugutakane ituze n’umucyo! Imihigo ya weeee iraboneye ni imboneramihigo: Ukuri, ubumwe, ubutumwa n’umurava nibyo wiyemeje…».
Iyi ndirimbo ivuga ibigwi n’imyato ishuli ry’abamenyeshamana (hymne de l’école des catéchistes) ry’i Nyumba nayihereyeho muri iyi nyandiko yanjye kugirango nibutse Padri Edouard Sinayobye wagiriwe ikizere na Papa Fransisiko akamushinga kuyobora diyosezi ya Cyangugu, ko akwiriye kwihutira gukosora umwirondoro we (CV) niba uwo tubona urimo gukwirakwizwa atari we wawukoze kuko bibaye ariwe wawukoze byaba ari ikibazo gikomeye cyane cyo guhisha Ukuri (kutagize nyamara icyo gutwara) agiye gutangirana ubutumwa bwe bw’umwepiskopi.
Ni umutongero umwibutsa igihango yagiranye n’Imana mu ikubitiro aho yanyuze muri iri shuli ryo kwitoza kwigisha iyobokamana. Ni ukumwibutsa inshingano n’umurage yahawe akigera i Nyumba wo kuba umukurambere mu abakurambere nk’uko ubu noneho bimwujurijwe ho neza neza burundu (rappel de sa vocation de patriarche qu’il est pleinement devenu aujourd’hui. Une nouvelle confirmation de son envoi en mission déjà reçu de l’école des catéchistes de Nyumba).
Ni ukumwibutsa kandi nibutsa abanyuze muri iri shuli bose ko Ubumwe, Ukuri, Ubutumwa n’Umurava (k’umurimo) ari igihango twagiranye n’iri shuli ryatureze tukaba turi abo turibo ubu kandi ko tugomba kuba umusemburo w’urwo rumuri aho turi hose hirya no hino, haba mu bihugu ndetse no mu amahanga.
Mgr Edouard Sinayobye, ishema kuri Nyumba
Ubusanzwe iyo umubyeyi abyawe umwana akamurera agakura neza akagera aho agera ku rwego uru n’uru rushimishije aba ari ishema ry’umuryango akomokamo. Mgr Edouard Sinayobye nawe rero ni ishema ku babyeyi bamwibarutse, aho yakuriye akanakurira, ariko ku buryo bw’umwihariko ni ishema kuri Nyumba aho yahawe uburere bwunganira ubwo akomora mu muryango yavukiyemo no mu karere yakuriye mo; ni ishema ku ishuli ry’abamenyeshamana ry’i Nyumba yarerewe mo agatozwa kutirebaho no kubana n’abandi baturutse impande zose z’igihugu mu kububaha mu myumvire yabo itandukanye no mu moko yabo atandukanye. Ako ni agaseke yapfundikiwe na Nyumba ubu agiye gupfundurira abo atumwe ho i Cyangugu. Ni impamba y’amahina Nyumba yamugeneye!
Ni ibyishimo n’ishema ku abarezi n’abanyeshuli batabarika b’iri shuli ry’i Nyumba Mgr Edouard Sinayobye yanyuze mo. Ni ishumbusho Imana iduhaye twe abahanyuze. Bamwe muri twe ubu baratabarutse bazize indwara, gusaza cyangwa amahano ndengakamere yabaye mu Rwanda muri 94.
Ni ibyishimo kubarezi b’iri shuli rizwi mu mateka ya Kiliziya y’u Rwanda n’ubwo ubu hari abashaka kubyibagiza. Muri abo barezi turibuka ku ikubitiro Padri Hervé Lunden waryitangiye akanariyobora kuva mu uw’1968 kugeza 1991) akanaribera umwalimu wa Liturijiya (Liturgie) na Bibiliya (professeur de Liturgie et de l’Ancien Testament) witabye Imana tariki ya 10 nyakanga 2016 ku buryo butunguraye i Bruxelles aho yarari mu biruhuko.
Ni ishema kuri ba nyakwigendera Uhagaze François (professeur de pédagogie religieuse et de méthodologie catéchétique) na Jean-Népomuscène Bimenyimana, professeur de littérature française et africaine, de biologie et culture général) bazize amahano y’1994.
Ni shema kandi na none kuri Sœur collette (Bernardine), professeure de spiritualité mariale et de culture rwandaise), Sebumba (professeur de dessin catéchétique), père PRISTER, professeur du Nouveau Testament, sœur Ledegarde (sœur-Blanche) et Père Ramoni Joseph (sacré-Cœur de Jésus et de Marie), tous deux professeurs de l’Histoire de l’Église, Père Mariano (sacré-Cœur de Jésus et de Marie), professeur de Liturgie), Nkulikiyumukiza Augustin (successeur de Hervé Lunden à la direction de l’école), professeur du Ministère dans l’Eglise et de l’Évangile de Sain Jean), Kabengera Gabriel (professeur-visiteur de Guitare) n’abandi ntabashije kwibuka (ariko nsabye abakurambere kuzanyunganira).
Sinakwibagira cyakora Nyamanswa watwigishaga umuhanirizo w’intore (intore zitari izi za FPR) buri wa gatandatu nyuma ya saa sita, Mupagasi wadufashaga mu kwitaho no gukenura imbyeyi Nyenyeri yadukamirwaga, Ruhonyora wamufashaga mu busitani na Kabengera watumenyeraga ifunguro rya buri gitondo, saa sita na nimugoroba. Niba hari abandi nibagiwe abakurambere muzanyunganire kuko nabo bakwiye gushimirwa kuko baradufashije none tubonetsemo umwepiskopi.
Mgr Edouard Sinayobye, umumenyeshamana utari umushi i Bushi
Ubusanzwe, umumenyeshamana(catéchiste) mwiza ni umenya aho yoherejwe n’abo yoherejwe ho: kumenya impumeko, imiterere n’imigenzo y’akarere agiye mo; kumenya imitekerereze n’imigenzereze y’abo utumwe ho (connaissance du terrain : us et mœurs des gens avec qui tu dois travailler).
Mgr Edouard Sinayobye nk’umumenyeshamana woherejwe i Bushi ariko utari umushi, izi mpanuro z’umukurambere Hervé Lunden watwitangiye ugomba kuziyibutsa kandi akabyitondera kuko ari ingenzi mugusohoza ubutumwa bwe, ubu ashinzwe i Cyangugu. Ndizera ko amasomo abyerekeye wahawe i Nyumba yagucengeye n’ayo yahawe mu Nyakibanda akaba yarasendereje ay’i Nyumba. Izi ni inama umukurambere nyakwigendera Padri Lunden watangiranye n’ishuli kimwe n’abandi batureze bahoraga batubwira, cyane cyane iyo twabaga tugiye gutangira ukwimenyereza (stage). Kumenya Ruhonyora uko abayeho, uko abana n’abantu n’uko atekereza n’ibimuhangayikishije kurusha ibindi. Kukagerageza gushakira ibibazo ibisubizo ufatanyije na Ruhonyora ariko utamuhonyora cyangwa ngo ureke ahonyore Inkuru Nziza ushinzwe kumugezaho, we n’abe n’abaturanyi be. Ngizo inama z’abakurambere !
Nk’inshuti n’umuvandimwe twonse iberere rimwe, tugakamirwa twese ibyeyi Nyenyeri i Nyumba, ndagirango ngutungire agatoki bimwe bibibazo by’ingutu nashoboye kumenya nk’umunyamakuru, ushobora kuzahura na byo mu ikubitiro mu butumwa bwa we i Cyangugu. Muri ibi hari ibyo niboneye njye ubwanjye mu myaka igera kuri itatu ubwo nabaga hariya i Cyangugu (Kamembe) aho navaga njya kwiga hakurya i Bukavu (Grand séminaire notre Dame d’Afrique de Ruzizi). Ibindi n’ibyo nagiye ntohoza nk’umunyamakuru.
Mbere y’uko ariko mbigutungira agatoki, reka mbanze nguhe incamake y’uko nabonye n’uko nzi abanyacyangugu woherejwe mo :
Mu miterere y’abanyacyangugu, ubusanzwe, biyumva nk’abantu bagize akarwa ka bo kihariye. Barakundirana cyane wongere uti barakundirana! Iyo ubacengeye ukaganira nabo ukanasangira nabo inshuro nyinshi, usanga bafite imico yabo yihariye ijya kugira aho ihuriye n’iyo abashi ba za Bukavu, Mbobero na Birava ho mu gihugu cya Repubulika iharanira demokarasi ya Kongo (RDC) bahana imbibi. Ni abantu ubusanzwe basabana, bagira urugwiro n’ubuntu butangaje.
Ubwa mbere ngera i Cyangugu natangajwe n’uburyo ugereranyije n’iwacu mu Ubuganza cyangwa ahandi nzi nk’i Gishamvu twabaye twiga, abanyacyangugu bakubwira bakwisanzuyeho kandi ubona bashishikajwe no kumenya ikikugenza n’iyo uturuka. Ndibuka ko nagiye gusura abantu (rubanda rusanzwe) mu ngo nk’umuseminari bakina inyuma mu gikoni njye ntabizi najya kubona nkabona mu minota mike cyane banzaniye amazi yo gukaraba ngo mfungure kandi ntari mbyiteze. Nari mvuye mu kigo mfunguye bihagije ariko mugenzi wanjye twari kumwe w’umukongomani arambwira ati ni imico y’ino ugomba kwihangana ukarya ibyo bakuzimaniye kuko utabiriye bagufata nk’ubanena. Ubwo narihanganye ubugari n’isambaza bari banzaniye ndabyegera ariko birananira. Byari bitetse neza ariko byari byinshi kandi byongeye nari nafunguye rwose bihagije mu kigo.
Nyuma y’ayo mafunguro nibwo nagiye kubona mbona kera kabaye banzaniye akabyeri ko kurenzaho ubundi tubona kwisanzura no guhuza urugwiro. Ni ibintu bidasanzwe kuko iwacu mu Ubuganza umuntu tumwakiriza icyo kwica inyota gusa, yaba yaje yafunguye cyangwa se atafunguye.
I Gishamvu (i Nyumba) twabaye ibyo sinigeze mbibona. Mu ma paruwasi atandukanye nagiye nyuramo hirya no hino muri diyosezi ya Byumba cyangwa Kibungo, Kigali na Gitarama aho nasuraga abantu ibyo sinigeze mbihabona ; icyo nahabonye ni ukukuzimanira icyo kubobeza umuhogo gusa. Iyo mico y’abanyacyangugu naje kuyisanga no mu maparuwasi nyagenzemo hakurya muri Congo nk’i Mbobero na Birava, mu abashi.
Uretse rero iyo mico myiza ibaranga icyo abanyacyangugu bazwi ho cyane kindi ni uko ari abantu bazi gushabika, gukubita hirya no hino bashakisha ifaranga ku buryo budasanzwe.
Ikindi nababonyeho mu kwitegereza kwa njye (mu myaka igera hafi kuri 3 namaze i Cyangugu nzinduka njya kwiga hakurya mu Seminari Notre Dame d’Afrique iri i Ruzizi muri RDC) ni uko ari abantu bakundirana cyane nk’abashi b’abaturanyi babo. Imico, imbereho n’imikorere yabo ni umwitozo udasanzwe k’umuntu uturutse mu kandi gace k’u Rwanda. Imvugo, indoro, ingendo, imikorere n’imitekerereze y’umuntu utahavuka ibagaragarira vuba na bwangu ku buryo bamubona nk’umunyamahanga, bityo ukabona mwikubitiro n’ubwo badahita babikubaza bakwibazaho ariko batakwishisha nk’uko ahandi nagiye ngenda mu gihugu nabihabonye.
Ibi ariko ni ibisanzwe muri kamere-muntu kuko ntawe upfa guhita abaza undi ako kanya iyo ava n’iyo ajya igihe batarashyikirana. No mu tundi duce nagiye mbamo tw’u Rwanda narabihabonye. Umwihariko w’i Cyangugu ni uko iyo uri umuntu utugurutse, utazi kwicisha bugufi ngo ubeho nka bo, uvuge nkabo (utabara amagambo nk’iwacu mu Buganza cyangwa mu Nduga na za Butare) ari umwitozo udasanzwe – ikizamini gikomeye.
Kugirango abanyacyangugu bakwiyumve mo vuba banagukingurire amarembo yo kwinjira mu mabanga y’imibereho yabo, ugomba kubanza kuzibukira imico y’iwanyu yo kuvuga umuntu abara amagambo cyangwa kuvuga uteruye (langage codé et implicite). Icyo kizami nicyo cya mbere Mgr Edouard Sinayobye agiye kunyuramo. Wenda cyakora ubwo ari umunya Butare kandi bakaba bavuga ko ngo abanya Butare bavukana 6 yisumbuye ashobora kugitsinda ataraye amajoro n’imitaga. Reka tubyizere !
Diyosezi ya Cyangugu, Mgr Edouard agabiwe iteye ite ?
Ubusanzwe abapadiri b’i Cyangugu baritonda ntanubwo bize cyane ugereranije n’abo muyandi ma diyosezi. Ni abantu ushobora kuyobora mu mahoro; upfa kubaha gusa ubwisanzure ntubahozeho ijisho n’igitsure kandi ukigaragaza nk’umubyeyi wa bose: ukamenya abafite ibibazo bisanzwe by’imibereyo byatewe n’amateka umuntu aba yaragiye anyuramo n’ibibazo by’ikofi (ubukire n’ubukene) bya buri wese. Abapadri ba Cyangugu muri rusange abenshi baracyari urubyiruko (le clergé de Cyangugu, dans son ensemble, est plus jeune).
Diyosezi ya Cyangugu ubu ifite abapadiri bakabakaba muri 80. Muri aba 80, 70% ni urubyiruko (jeunes prêtres). Ntibafite ubushobozi mu by’amafaranga n’ubumenyi buhambaye mu nyigisho zijimije. Uretse amashuri asanzwe y’ubupadiri ya filosofiya na tewolojiya (formation philosophique et théologique) ategetswe k’umupadiri, ntabize amashuli ahanitse yandi benshi bahari. Hari cyakora bake muri bo boherejwe muri iyi myaka cyane cyane ya nyuma ya 1994 muri za Kaminuza zo hanze y’igihugu, cyane cyane i Burayi.
Hari n’abandi boherejwe vuba aha muri Kaminuza gatolika y’i Kabgayi (UCK) kwiga ibijyanye no kwigisha (Education) mu uburyo bwo gukumira ibohoza Leta ya FPR-Inkotanyi yashakaga gukorera amashuli ya Kiliziya gatolika. Abo boherejwe i Kabgayi muri UCK, mu nkundura y’uko MINEDUC yari igiye kwambura amashuri Kiliziya ni mbarwa. Diyosezi mu gukumira iryo shimutwa ry’amashuli ya Kiliziya yiyemeje gushyira muri Kaminuza gatolika y’i Kabgayi (UCK) bake mu bapadri bayo kugira ngo bazayobore ibigo by’amashuli Leta aya FPR yageraga amajanja, ubusanzwe bigengwa na Kiliziya gatolika.
Nk’uko haruguru nari nasezeranyije Mgr Edouard Sinayobye kumutungira agatoki ibibazo by’inguto ashobora guhura nabyo mu butumwa bwe i Cyangugu ubu noneho reka mbidomeho agatoki kandi ntabica ku ruhande n’ubwo banyirukubwirwa bishobora kubarakaza.
Bimwe rero mu bibazo by’ingutu mu ubutumwa bwa we (défis pastoraux) Mgr Edouard Sinayobye uzahura nabyo i Cyangugu mu ikubitiro ni ibi bikurikira :
Hari itsinda ry’abahezanguni b’abatutsi ryari ryarazengereje nyakwigendera Mgr Bimenyimana Jean Damascène rigahora rihanganye n’irindi ry’abahutu. Mgr Damascène Bimenyimana yari yarabuze ayo acira n’ayo amira, atazi uko yabagenza. Biranashoboka ndetse ko iki kibazo cyamutwaye utubaraga yari yibitsemo bityo bigatuma indwara ya kanseri (cancer) yari amaze iminsi arwana nayo yihuta ku buryo budasanze ikamuhitana mu gihe cya bugufi kandi wenda iyo afata ikiruhuko byari kumwongerera amahirwe yo gucuma iminsi. Ubu hari n’abavuga ko yari yaratsimbaraye kuri iriya ntebe ngo agamije kutagira uwo aha icyuho muri abo bapadri be bahanganye, bityo ariyibagirwa burundu. Abavuga ibi bahera ku bintu bimwe na bimwe ngo yari atangiye kwerekana ko atareka bamusamburira ho diyosezi arora ; ngo yangaga kuzajyana intimba ya byo i kuzimu.
Abavuga ibi bemeza ko ngo nyakwigendera Mgr Damascene Bimenyimana yaba yari atangiye kubaka icyenewabo n’itonesha (népotisme/favoritisme) mu buryo bwo kugirango akurikiranire bugufi ibikorerwa impande ye.
Dore uko icyo cyenewabo n’itonesha (népotisme/favoritisme) byari bitangiye kubakwa: Mushiki wa Padri Dufatanye Diogène afitwe na murumuna wa nyakwigendera Mgr Damascène Bimenyimana. Nyakwigendera yasize agize uyu Diogène (muramu we) umucungamutungo (économe général) wa diyosezi. Uyu mucungamutungo Dufatanye Diogène ngo yagiye akikizwa n’itsinda ry’intamenerwamo kuburyo ngo iri tsinda ryangiye burundu Mgr Célestin Hakizimana kunukiriza utuzuru twe kuri uwo mutungo. Arinze ava ku mwanya wo kuragira cyangugu (administrateur) atarahabwa uburenganzira bwo kumenya uko isanduka ya Diyosezi ihagaze n’uko yagiye ikoreshwa.
Muri make, iri tsinda rikikije uyu mucungamutungo nibo bafite mu biganza umutungo wose wa diyosezi. Nibo kandi bazi aho uwo mutungo wagiye ukomoka n’aho washowe hose ku buryo bitazorohera Mgr Edouard Sinayobye kumenya vuba uko uwo mutungo uhagaze. Bizamutwara igihe kuko aramutse yibeshye agakoma rutenderi ahungabanya iri tsinda ry’intamenerwamo cyangwa agahita asimbuza uyu mucungamutungo (économe général) undi, byazaba nko kwiyubikira imbehe ugasanga niwe bigarutse, akaba yatangirwa na raporo mbi i Roma ko yasahuye cyangwa yatagaguje umutungo wa diyosezi. Aha ndizera ko azabyitondera, akabyitwaramo neza kugirango atazaba nka Mgr Kizito Bahujimihigo wavuye muri diyosezi ya Ruhengeri kibuno mpa amaguru kubera icyo kibazo cyo kuregwa guhobya diyosezi nyamara nta ruhare namba yagize mu guhombya diyosezi ye yari ayoboye ureste kuba gusa yarizeye birengeje uwo yari yagize umucungamutungo wa diyosezi.
Muri uko kubaka akazu, hari undi mupadiri witwa Placide Niyongombwa we ayoboye collège Saint Martin de Hanika akaba umuhungu wa murumuna wa Mgr Bimenyimana. Mu kinyarwanda kiza twavuga ko uyu mupadiri Placide Niyongombwa ari umwana wa Mgr Bimenyimana. Uyu nawe hari abamubona mo kuba ari mubari batangiye gutegurwa na nyakwigendera ngo azamwiyegereze arebe ko yadanangira abamutobera diyosezi.
Yaba rero uyu Dufatanye Diogène, muramu wa nyakwigendera Mgr Bimenyimana, cyangwa se uyu mwana we (Placide Niyongombwa) ni abapadri b’urubyiruko babonwa nk’akazu nyakwigendera yasize yubatse agamije kwirwanaho ngo bya bice 2 bihanganye (abahezanguni b’abatutsi n’abahutu banga kuba ingaruzwamuheto) bitamusamburira ho diyosezi atazi iyo biva n’iyo bigana. ‘‘Ni akazu gato kari kakirimo kubakwa buhoro buhoro…’’. Ayo ni amagambo y’abakurikiranira bugufi ibya diyosezi ya Cyangugu.
Hari itsinda risingiza ubutegetsi bwa FPR ryari riyobowe na Padiri Obald Rugirangoga (umaze iminsi mike atabarutse) yakoreshaga mu bikorwa bya Gahunda yo gupfukamisha abahutu ngo basabe imbabazi (Ndi umunyarwanda). Iri tsinda ni inkingi mwikorezi ya FPR muri diyosezi ku buryo kubana na ryo ari ukwigengesera rimwe na rimwe ngo ukaba ugomba kuruca ukarumira. Niko byari byifashe mbere y’uko Mgr Bimenyimana atabaruka n’ubu kandi niko byifashe.
Amakuru nashoboye kubona kandi yizewe ni uko ngo Obald yari afite uburyo abonera iri tsinda ibikenerwa byose, cyane cyane amafaranga, ngo ricengeze amatwara ya FPR n’imigami yayo muri Cyangugu. Muri diyosezi nka Cyangugu rero idafite amikoro menshi ntibyoroshye kuzaziba icyuho cya Padri Obald kuburyo aba bapadiri yahaga udufaranga ubundi bagashyira mu bikorwa amabwiriza ya FPR bashobora kuzagumukana Mgr Sinayobye kubera kutabona ibyo bari basanzwe babona hirya y’ibyo diyosezi yabageneraga nk’abandi bapadri, bityo rero bakaba bamuterera hejuru ndetse bakamuvangira. Aha ni ukuzahitondera cyane kuko umushi n’agafaranga ni pata na rugi! Iyo noneho hajemo gucyeza FPR no gucengerwa na politiki ya yo, byose biba umwaku!
Mgr Edouard, ugiye i Bushi ariko utari umushi. Nyamuneka uramenye !
Itsinda ry’abatutsi b’abahezanguni Mgr Célestin wari uragijwe iyi diyosezi ugabiwe yararigeze kubuce arihosha kandi atiteranyije na ryo. Uzamwigire ho.
Amakuru nkesha bamwe mu bakurikiranira bugufi iby’iyi diyosezi ya Cyangugu kandi bayibamo (abalayiki basanzwe n’abihayimana batandukanye – cyane cyane abapadri batagengwa n’iyi diyosezi prêtres religieux n’ababikira) bemeza ko Mgr Célestin Hakizimana yahuye n’ikibazo kitoroshye cyo gucubya ubushyamirane bwatutumbaga muri ibi bice bibiri. Muti yabyitwayemo gute?
Ngendeye ku makuru ya bamwe muri abo nashoboye kuganira nabo mu gihe nateguraga iyi nyandiko, Mgr Célestin yaba yaratatanyirije hirya no hino inkingi mwikorezi z’iri tsinda ry’abatutsi b’abahezanguni, abashukisha kujya kwiga hirya no hino mu bihugu by’i Burayi.
Babiri muri abo (tudashatse kwandagaza aha tubavuga amazina kuko atari byiza kandi wenda n’ibyo bavugwaho turamutse tubahaye umwanya batubwira nabo uko babona abo babita abahezanguni) yabohereje muri Espagne naho undi amwohereza mu gihugu cy’Ubutaliyani. Ubu nandika iyi nyandiko undi nawe ngo arimo gushakisha urwandiko rw’inzira (Visa) ngo nawe yerekeze muri Espagne. Ibi bivuze ko mu Rwanda hasigaye bake bakiri muri gahunda nyirizina ya ‚‘‘Ndi umunyarwanda’’ ya Obald ! Abo twaganiriye banyemeza ko abasigaye urebye batanagize icyo batwaye, ko banyirabayazana (meneurs) ngo ari bariya Mgr Célestin Hakizimana yohereje kwiga imahanga.
Ibi ariko ntibikemuye ikibazo kuko bibaye kucyoroshya ho gato ku buryo Mgr Edouard Sinayobye natabyitaho kandi ngo abyitwaremo neza ashobora kuzabona ikirunga kirutse. Muti kuki? Kubera ko ikibazo gikomeye cy’ubukene mu abapadiri ari ingutu bityo rero aba batutsi b’abahezanguni bahabwaga inyongera na Obald bagiye kubonwa nk’abahawe ikizere cyo kuzagaruka (igihe bazaba barangije kwiga) bafite imyanya myiza naho aba bahutu bari bahanganye banga kugirwa ingaruzwamuheto bakaba bashobora kubifata nko kubapyinagaza no kubashyira mu kigari cyo kuzahora biyumva mo ipfunwe no kugirwa ‘
Ibi ariko ntibikemuye ikibazo kuko bibaye kucyoroshya ho gato ku buryo Mgr Edouard Sinayobye natabyitaho kandi ngo abyitwaremo neza ashobora kuzabona ikirunga kirutse. Muti kuki? Kubera ko ikibazo gikomeye cy’ubukene mu abapadiri ari ingutu bityo rero aba batutsi b’abahezanguni bahabwaga inyongera na Obald bagiye kubonwa nk’abahawe ikizere cyo kuzagaruka (igihe bazaba barangije kwiga) bafite imyanya myiza naho aba bahutu bari bahanganye banga kugirwa ingaruzwamuheto bakaba bashobora kubifata nko kubapyinagaza no kubashyira mu kigari cyo kuzahora biyumva mo ipfunwe no kugirwa ‘
Ibi ariko ntibikemuye ikibazo kuko bibaye kucyoroshya ho gato ku buryo Mgr Edouard Sinayobye natabyitaho kandi ngo abyitwaremo neza ashobora kuzabona ikirunga kirutse. Muti kuki? Kubera ko ikibazo gikomeye cy’ubukene mu abapadiri ari ingutu bityo rero aba batutsi b’abahezanguni bahabwaga inyongera na Obald bagiye kubonwa nk’abahawe ikizere cyo kuzagaruka (igihe bazaba barangije kwiga) bafite imyanya myiza naho aba bahutu bari bahanganye banga kugirwa ingaruzwamuheto bakaba bashobora kubifata nko kubapyinagaza no kubashyira mu kigari cyo kuzahora biyumva mo ipfunwe no kugirwa ‘‘rukurikirizindi’’.
Ikibazo kindi cy’igishyitsi Mgr Edouard Sinayobye azahura nacyo ni abapadiri bayoborara dioyosezi bari hanze y’igihugu kuko bafite ijambo rikomeye mu mibereho ya diyosezi (influence) no ku abandi bapadri kubera amakashi (cash). Ibi mbivuze kuko namenye ko hari ishyirwa mu myanya (nominations) ry’abapadri ryagiye rikorwa binyuze hanze aho abo bapadiri aribo banyurwaho mu gufata ibyemezo bikomeye muri diyosezi. Nyakwigendera Mgr Bimenyimana n’igisonga cye (Vicaire général), Rudasingwa Prudence, bakunze kugendera ku nama z’aba bapadri baba hanze bavuga rikijyana.
Izi ngorane zo kutamenera muri iri tsinda ry’aba bapadri bavuga rikijyara Mgr Célestin Hakizimana yazisogongeye ho kuko yashatse kumenya uko umutungo wa diyosezi uteye n’uko ukoreshwa ariko igisonga cya nyakwigendera Mgr Bimenyimana n’iri tsinda bakorana bamubera ibamba.
Amakuru mfite nyakuri ni uko ndetse yashatse kuvanaho abahagarariye iri tsinda bari mu Rwanda ahereye kuri économe n’igisonga Mgr Bimenyimana yasizeho ariko akajyirwa inama na Mgr Smaragde Mbonyintege ko yabigendamo gake, akirinda kwiteranyiriza ubusa kandi ayobora iyo diyosezi nk’indagizo. Mgr Célestin Hakizimana yumviye rero mugenzi we Smaragde Mbonyintege maze yirinda gukoma rutenderi ngo adashyiraho abandi hakazaba inyerezwa ry’umutungo. Ibi iyo abikora byashoboraga gutera icyuho no kuzamura umwuka mubi no gushyamirana gukabije muri diyosezi mbere y’uko Musenyeri mushya wa Cyangugu aboneka.
Muri make ni umurunga utanaze ku nama za Smaragde Mbonyintege, Mgr Célestin Hakizimana asigiye uyu mukurambere Edouard Sinayobye uje gusimbura nyakwigendera Mgr Bimenyimana. Ndizera ko mu ihererekanyabubasha azamubwira neza uko icyo kibazo giteye n’uko yakitwayemo n’uko agisize.
Mu yandi magambo, umukurambere Mgr Edouard Sinayobye mu ikubitiro ashobora kutakirwa neza n’abapadri agomba gukorana nabo no kubera umuyobozi (hostilité du clergé) kubera izi mpampu zose turondoye, harimo n’ibyabaye kuri Mgr Célestin Hakizimana.
Aba bapadriri bayoborera diyosezi hanze bakoresheje igisonga cya Mgr (Vicaire général) ni ikibazo cyo kuzitwara mo neza no kwitondera, akirinda ko bazafungira diyosezi amazi n’umuriro. Twizere ko Mgr Edouard Sinayobye azazirikana ijambo rikomeye bafite (influence) kuri ako gatsiko kayoboye diyosezi, cyane cyane ariko kuri abapadri b’abajene (jeunes prêtres). Ntashitsi iritsinda ryananije Mgr Célestin Hakizimana – kugeza n’aho gushwana n’ubwo bitagiye ku karubanda – rizakomeza kugira ijambo rikomeye (influence) kuri aba bapadri b’abajene. Ni ihurizo kuri Mgr Edouard Sinayobye!
Amahirwe cyakora umukurambere Mgr Edouard Sinayobye afite ni uko akiri muto ; ashobora kwiyegereza aba bajene bakamwisanzura ho, bakaba bazagera aho baba abagabo mu ukwitekerereza (autonomie et indépendance d’esprit), bakigobotora iri tsinda ryabafashe bugwate mu mitekerereze rikoresheje ubushobozi bw’imitungo (amafranga) n’amashuli ahanitse bo bagize amahirwe bakaminuza. Ikindi kizafasha umukurambere Mgr Edouard Sinayobye ni uko abapadri b’ibigugu bari bateje ikibazo muri diyosezi cyane cyane mu imyitwarire mibi ubu boherejwe hanze. Iri ni iyogi ritarimo urwiri na mba umukurambere Mgr Edouard Sinayobye azahera ho yusa ikivi nyakwigendera Mgr Bimenyimana na Mgr Célestin Hakizimana bari baratangiye kurwana nacyo.
Twongeye kugaruka kuri ya ntero n’inyikirizo ihatse izindi twibutsa umukurambere Mgr Edouard Sinayobye utorewe kuyobora diyosezi ya Cyangugu tugira tuti : Ubumwe, Ukuri, Ubutumwa n’umurava….
Tukongera kandi tuti :
‘‘Dieu écrit toujours droit sur les lignes courbes, Imana burya koko yandika amateka ya muntu k’umurongo agororotse ariko ihereye k’uruhererekane rw’inzira zigoramye cyangwa se utuyira tw’inzitane buri wese yagiye anyuramo umunsi uyu n’uyu kandi tudashobora gusibangana na rimwe mu buzima bwe’’.
Ibi nibyo nongeye kwibutsa umukurambere Mgr Edouard Sinayobye kugirango ejo atazava aho abyibagirwa akayoba kandi izina rye nyamara ari ‘‘SINAYOBYE’’. Komeza nzira watangiye kandi uyitoze abo agabiwe kubera umushumba. Ubutumwa bwiza i Cyangugu !


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ububi bw ‘ubunebwe
Neretswe yuko ibyaha byinshi biterwa n’ubunebwe. Amaboko n’ubwenge bikora ntibibona igihe cyo kwita ku gishuko cyose umwanzi azana, ariko amaboko n’ubwonko binebwa byose bihora byiteguye gutegekwa na Satani. Iyo ubwenge budakoreshejwe neza, bwibera mu bidatunganye. Ababyeyi bakwiriye kwigisha abana yuko ubunebwe ari icyaha. 16 IT 3951IZI2 118.1
Nta kintu gitera gukora ibibi rwose kiruta kurekera abana aho bakaba ibyigenge, bakabihorera bakanebwa, bakagira imibereho itagambirira , ntibagire icyo bakora, cyangwa bakikorera uko bishakiye. Ubwenge bw’abana bugira umuhati, none niba budakoreshejwe ibyiza n’iby’ingiramumaro, ntibuzabura kwerekera ku bibi. Mu gihe ari byiza kandi bikwiriye kuruhuka, bakwiriye kwigishwa gukora, bakagira amasaha y’akamenyero yo gukora imyitozo ngororamubiri bakagira kandi n’ayo gusoma no kwiga. Mujye mureba ko bahabwa ibitabo by’ingiramumaro kandi bishimishije. 17 AH 284;IZI2 118.2
Abana benshi, kubwo gushaka guteteshwa no gufashwa mu byo bakora, bakunda gucika intege no gushaka kuva ku murimo umwe bajya ku wundi. Nuko iyo ngeso mbi bakayikurana. Icyo bakoze cyose kikabananira. Kuko batigishijwe kudacogora mu gihe bageze mu bibakomereye. Ababyeyi ntibakwiriye kwemerera abana babo gutegekwa n’ubwo bushake bwo guhinduranya. Ntibakwiriye guhugira mu bindi ngo bibabuze igihe cyo kubigisha. Amagambo make yo kubakomeza, cyangwa se ubufasha buke mu gihe gikwiriye, byabakomeza mu gihe cy’akaga no gucogora, maze bamara kubona umurimo bibwiraga ko ukomeye urangiye, bikabatera kurushaho gukora neza. 183T 147, 148;IZI2 118.3
Abana bateteshejwe kandi bamenyereye gukorerwa bahora babyiringiye; maze icyo bari biringiye batakibona bakababara kandi bagacogora. Bene iyo ngeso izajya iboneka mu mibereho yabo; ntacyo bazimarira, bazajya bisunga abandi ngo babafashe, biringire ko ari bo bagira icyo babamarira. Kandi iyo bahakaniwe, ndetse n’igihe bamaze gukura bakaba abagabo n’abagore, batekereza yuko bagiriwe nabi, nuko bakabunza imitima mu isi, bakananirwa kubyihanganira, bakivovota kandi bagahagarika umutima kuko ikintu cyose kitabamereye nk’uko bashaka. 19IT 392, 393;IZI2 119.1
Umugore aba yigiriye nabi cyane kandi ayigiriye n’ab’urugo rwe igihe akora imirimo ye n’iyabo, igihe atashya inkwi kandi akavoma amazi, ndetse akabatura intorezo akasa, naho umugabo n’abahungu bakicara iruhande rw’umuriro bakaganira, bakanezerwa. Ntabwo Imana yagambiriye yuko abagore n’abategarugori baba ibiretwa by’ab’ingo zabo. Akenshi umubyeyi aremererwa no guhagarika umutima mu gihe abana be batigishijwe gufatanya mu mirimo y’imihira. Amaherezo yabyo arasaza maze agapfa akenyutse, agasiga abana be ari cyo cyari igihe umubyeyi yari akwiriye kuyobora ibirenge byabo bitaramenya iyo bijya. Iryo futi ni irya nde?IZI2 119.2
Abagabo bakwiriye gukora uko bashoboye kose kwatuma abagore badahagarika umutima ahubwo bakanezerwa. Ntabwo ubunebwe bukwiriye guhabwa akito cyangwa kwemerwa mu bana. kuko bidatinze buba ingeso. 20 CT 180, 181:IZI2 119.3


text:
Inyigisho yo ku cyumweru cya 3 Gisanzwe C, 27 Mutarama 2019
Amasomo: 1º. Neh 8, 4-1a.5-6.8-10; Zab 119 (118), 165-168.171-174; 1 Kor 12, 12-30; Lk 1,1-4.
1.Roho uduhuriza mu buzima bushya
Kuri iki cyumweru cya gatatu gisanzwe umwaka C, twongeye kwishimira gufatanya kuzirikana Ijambo ry’Imana. Tuzirikanye amasomo yose tumaze kumva, dushobora gushingira inyigisho ku buzima bushya twahawe twakira tukabubamo ku bwa Roho Mutagatifu twabuganijwemo. Uwo Roho nyine ni we uduhuriza hamwe tugashobora kuvuga rumwe tugafatanya urugendo rutuganisha mu buzima bwuzuye bw’iteka.
- Isoko y’ubuzima bushya
Isoko y’ubuzima bushya nta yindi ni Ijambo ry’Imana. Twihatira kuryumva, riraturyohera ryaducengera bityo tugasigara tuyobowe na Roho Mutagatifu muri byose. Hamwe n’abo dusangiye iryo banga turangwa n’umwuka mwiza n’umubano mwiza hagati yacu. Uwo mwuka n’umubano mwiza bigera no ku bandi bose. Dushishikazwa n’uko n’abantu bose tuzi n’abo tutazi bagera ku isoko y’ubuzima bushya bagashira inyota. Mu ijambo rya Yezu Kirisitu ni ho h’ingenzi havomwa ibyiza nyakuri mwenemuntu ashobora kugeraho. Ahandi hose tuvoma dushobora kuhasanga ibirohwa cyangwa se ibintu byinshi bivangavanze bidashobora kudutaha ku mutima ngo tugubwe neza. Ese ni he handi twavana ukuri ko kuzabaho iteka mu ijuru?
- Kwigisha Amategeko y’Imana
Twibuke igihe abayahudi bari barajyanywe bunyago bagize amahirwe y’ineza y’umwami Sirusi. Uwo mwami n’ubwo yari umupagani bwose, yemereye abayahudi gusenga Imana ya Isiraheli. Yanashinze Ezira (umuherezabitambo n’umwigishamategeko) kwigisha Abayahudi Amategeko y’Imana no kuyubahiriza. Imana yakoresheje Sirusi yagira ngo Abayahudi batazibagirwa isoko y’ubuzima bwabo. Ijambo ryayo risobanuka mu Mategeko cumi yayo ni ryo ryabatashye ku mutima igihe Ezira yaribatangarije ahagaze ahantu hirengeye nk’uko twabyumvise mu isomo rya mbere.
- Ubucuti na Jambo w’Imana wigize umuntu
Nta kindi kindi Umwana w’Imana yibanzeho igihe atangiye kwigisha. We ubwe ni Jambo w’Imana wigize umuntu. Ibyo yakoze byanditswe mu Ivanjiri Ntagatifu. Luka yabitubwiye kuko nawe ntiyatanzwe. Yakurikiranye ubuzima bwa Yezu n’ibyo yakoze byose maze abyandikira umunyacyubahiro Tewofiri wumvikanisha inshuti z’Imana ziyumvira aho ziri hose.
- Ingingo nzima z’umubiri umwe
Kirisitu ku bw’Ijmabo rye yaremye umuryango umwe. Mu by’ukuri ni We Mubiri, natwe tukaba ingingo ze. Pawulo intumwa atubwira neza uko umubiri ukora neza. Iyo buri rugingo rukorana n’izindi kandi nyine rukuzuza inshingano zihariye zarwo, mu mubiri biba amahoro. Twavuga ko buri rugingo ari nk’ingabire buri wese yahawe kugira ngo agirire akamaro umubiri wa Kirisitu. Dufite ingabire zinyuranye. Ariko zose ni iza Roho umwe utuyobora inzira nziza y’Ubugingo buhoraho. Ikiranga umubiri mwiza rero, ni ubwuzuzanye bw’ingingo ziwugize. Iyo zimwe zirwaye ntizivurwe, umubiri urasenzekara.
- Ikigaragaza ko turi ingingo nzima
Ni iki kigaragaza rero ko turi ingingo nzima za Kirisitu. Ni uguharanira ubumwe n’ubuvandimwe. Ubumwe mu buzima bwa buri muntu ku giti cye. Umuntu muzima wuhiwe Roho Mutagatifu agaragaza ubuzima bwa Kirisitu mu ngingo ze zose. Kubera ko ariko iyi si turimo isa n’ihindana igashaka kutwadukira, ni kenshi zimwe mu ngingo z’umubiri wacu zandavura. None se ibidushukashuka bidushora mu bidushengurira roho si byo nyine bihora bishaka kudutandukanya na Kirisitu? Iyo kandi icyaha cyidutandukanyije na Kirisitu n’umubano n’abandi urazamba. Ni yo mpamvu tutavuga ko twuhiwe Roho umwe igihe twemera gukora ibitandukanye n’ibyo Yezu Kirisitu ashaka bikubiye muri ya Mateka icumi y’Imana Data Unshoborabyose. Igihe twatembagaye, ni ngombwa twemera icyaha cyacu no kwicuza. Rimwe na rimwe iyo duhuye n’ibidushuka biba akanya keza ko kwisuzuma tugaca bugufi tukumvana umutima woroshya abagize ibyago byo kwibyagirira mu cyaha. Ntitwiheba, nta n’uwo duciraho iteka kuko Yezu Kirisitu ahora ategereje ko buri wese yabyaguruka amusanga ngo amusane.
- Dusabirane
Dusabirane cyane imbaraga zo gutsinda ikintu cyose cyatubuza gutanga umuganda wacu mu kubaka neza umubiri wa Kirisitu. Muri twe dutekane ku bw’Ijambo ry’Imana twakira. Dutekane mu guharanira gutsinda ibidushuka. Twishimire ingororano dutegereje mu bugingo bw’iteka.
Yezu Kirisitu asingizwe. Umubyeyi Bikira Mariya aduhakirwe ubu n’iteka ryose.
Padiri Cyprien BIZIMANA


text:
Maze igihe nanjye nariyemeje kuzireka ariko hari aho bigera nkumva intege ziracitse bikarangira nongeye nkazisubiraho, niyo mpamvu naganiriye n’umuntu umaze imyak 11 yaraziretse burundu, yambwiye uko yabigenje.
Yambwiye ko impamvu yaretse inyama ari uko yumvaga ko zishobora kugira ingaruka ku buzima bwe kandi ari umuntu ushaka kwiyitaho.
Umuntu atangira gahoro gahoro
Impamvu abantu benshi bijya bibananira ni ukubera ko bumva ko ako kanya bihita bishoboka kureka inyama burundu kandi ari ari urugendo umuntu akora gahoro gahoro.
Abahanga bavuga ko umuntu abigenza gahoro gahoro. Urugero ushobora gutangira ureka inyama zimwe na zimwe nk’inyama zitukura ukarya izindi kugeza ubwo nabwo wiyemeje kugenda uzireka. Umuntu yishyiriraho intego akagenda azikora gahoro gahoro.
Uwo twaganiriye yambwiye ko umuntu adashobora kuzireka gutyo gusa ko bifata igihe kugira ngo umuntu abanze abimeneyere.
Ati “Nta muntu ushobora kubireka gutyo gusa ugenda ubikora gake gake, wenda ukabireka icyumweru ukabisubiraho, ukifata icyumweru ikindi ukazirya, ukifata ibyumweru bibiri, ubundi ukifata kwezi bikageraho ugasanga waraziretse burundu utakizitekerezaho.”
Yakomeje agira ati “Igihe bikuryohera kubireka ni hahandi usanga hari ingaruka nziza biri kugira ku buzima bwawe, bitewe n’icyo wifuzaga kugeraho.”
Kurya ibintu bifite intungamubiri zimeze kimwe nk’iz’inyama
Wa muntu yambwiye ko ikintu gifasha umubiri ari ukurya ibintu bifite intungamubiri zimeze kimwe nk’iziri mu nyama kubera ko ibyo umubiri ukeneye uba wabyakiriye. Muri izo ntungamubiri harimo Vitamine na Protein.
Ati “Iyo umuntu yariye ibifite intungamubiri nk’iz’inyama umubiri ntabwo utakaza ibyo usanzwe umenyereye, ahubwo umubiri ukomeza kwakira ibintu bifite intungamubiri kandi bidafite ingaruka mbi ku buzima bwawe.”
Kugeregaza indyo zitandukanye zishobora kukuryohera
Kuva ku nyama ntabwo bivuze ko umuntu aba agiye kurya ibindi bibishye cyangwa se ibyo atishimiye. Mu gihe uhisemo kureka inyama hari izindi ndyo wagerageza kandi nazo zikakuryohera.
Umuntu ashobora kugeraza ibintu bitandukanye adasanzwe amenyereye cyangwa se ukaniga guteka indyo nshya izajya isimbura inyama. Ibi bishobora gufasha umuntu kudatekereza ku nyama cyane cyangwa ngo yumve ko yongeye kuzishaka.
Bigire akemenyero
Kureka ubuzima umuntu amenyereye ntibijya byoroha. Iyo umuntu amenyereye umuco runaka biragora kuwuvaho ariko umuco ni ibyo umuntu yimenyereza gukora bikagenda bimufata igihe kinini.
Kureka inyama nabyo ni uko bigenda umuntu agenda yimenyereza gake gake bigahi
Kubimenyesha abandi mubana
Niba wiyemeje gukora impinduka, abantu bagukikije bagomba kubimenya. Umuryango wawe hamwe n’abandi musangira buri gihe bagomba kumenya icyemezo cyawe cyo kutarya inyama.
Abo nabo bashobora kugufasha kugera ku ntego yawe, ariko ntuzitege ko nabo bazireka ahubwo bagufasha kuguma ku cyemezo cyawe.
Birashoboka ko rimwe na rimwe ucika intege rero biba byiza ko ugira abantu ku ruhande bagushyigikiye kandi bashobora kugufasha mu rugendo.


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Kurenza urugero byonona ubugorozi w'iby'umuze muke
Igihe abantu bamwe bacu bagambiriye kwigomwa ibyokurya bidakwiriye, birengagiza kwigaburira ibikwiriye bibasha gutunga umubiri. Abarenza urugero mu by’ubugorozi bw’iby’umuze muke bari mu kaga ko gushyira ibyokurya bibishye ku masahani, bakabibishya cyane bituma biba bitanejeje. Ibyokurya bikwiriye gutegurwa mu buryo butuma biryoha kandi bigirira umubiri akamaro. Ntibikwiriye kwamburwa ibyo umubiri ushaka. Nkoresha umunyu, kandi nabikoze kenshi, kuko umunyu mu kigwi cyo kugira icyo utwara, ari mwiza ku maraso. Imboga zikwiriye kuryoheshwa amata make cyangwa urukoko, cyangwa ikindi kintu kimeze nka byo. Ubwo hatanzwe imiburo yerekeye ku kaga k’indwara zandurirwa mu mavuta y’inka, n’ibibi bituruka ku gukoresha amagi ku bana, ntidukwiriye gutekereza ko ari ubugizi bwa nabi gukoresha amagi y’inkoko zirindwa neza kandi zikagaburirwa mu buryo bukwiriye. Mu magi harimo imbaraga zibasha kuba imiti yo gukingira ubumara bumwe na bumwe.IZI2 178.1
Bamwe bibujije kunywa amata, kurya amagi n’amavuta y’inka, bananirwa kugaburira umubiri ibyokurya bikwiriye, nuko ingaruka yabyo iba kugira intege nke no kunanirwa gukora. Uko ni ko ubugorozi bw’iby’umuze muke bivugwa nabi. Umurimo twagerageje kubaka mu buryo bukomeye watewe imivurungano n’ibintu by’inzaduka Imana idashaka, maze imbaraga z’itorero ziraremara. Ariko Imana izadutabara iturinde ibyaturuka kuri iyo migambi ikabije. Ubutumwa bukwiriye gufatanyiriza hamwe abantu bacumuye, ni uguhuriza abakire n’abakene ku birenge bya Yesu.IZI2 178.2
Hariho igihe kizaza ubwo tuzaba dukwiriye kureka ibintu bimwe mu byokurya dukoresha, nk’amata n’urukoko n’amagi; ariko ntidukwiriye kwizanira guhagarika umutima bitewe no kubikora igihe kitaragera, no gukabya mu gihe tugira ibyo twibuza. Mube muretse kugeza ubwo bizaba, kandi Uwiteka arategura inzira yabyo. Abashaka kugira amajyambere mu byo kwamamaza ibyigisho by’ubugorozi bw’iby’umuze muke bakwiriye kugira Ijambo ry’Imana umuyobozi n’umujyanama wabo. Abigisha b’ibyigisho by’ubugorozi bw’iby’iby’umuze muke nibakora ibyo ni ho bazabasha guhagarara bashikamye. Nimutyo twe kuzahemukira ubugorozi bw’iby’umuze muke tubikoresheje kunanirwa gukoresha ibyokurya biryoshye mu cyimbo cy’ibyokurya byangiza twamaze kureka. Muramenye ntimuzahe urwaho irari ry’ibikangura umubiri. Mujye murya ibyokurya bisanzwe, byoroheje, bikwiriye umubiri, kandi mujye muhora mushimira Imana ihirwe ry’ubugorozi bw’iby’umuze muke. Mujye muba abanyakuri n’abakiranutsi mu bintu byose, amaherezo muzanesha bihimbaje.IZI2 178.3


text:
Isomo rya 1: Intangiriro 4,1-15.25
Muntu abonana na Eva, umugore we. Eva arasama abyara Kayini, maze aravuga ati «Nungutse umuntu nkesha Uhoraho.» Ku buheta abyara Abeli murumuna we. Abell aba umushumba w’amatungo, naho Kayini aba umuhinzi w’ubutaka. Igihe kirahita, Kayini ashyira Uhoraho amaturo avuye mu myaka y’imirima ye. Abeli na we azana uburiza mu matungo ye, agerekaho n’ibinure byayo. Uhoraho ashima Abeli n’amatuta ye, ariko ntiyashima Kayini n’amaturo ye. Kayini biramurakaza cyane, maze mu maso he harahinduka, yubika umutwe. Uhoraho abaza Kayini ati «Urakajwe n’iki? Kandi ni iki cyatumye uhinduka utyo mu maso? » Nugenza neza ntuzubura umutwe se? Naho nutagenza neza, itonde kuko icyaha kibunze ku irebe ry’umuryango wawe ngo kigusumire, ariko wowe ugomba kukirusha amaboko.»
Kayini abwira murumuna we Abeli ati «Tujyane mu mirima.» Nuko igihe bari mu mirima, Kayini asimbukira murumuna we Abeli maze aramwica. Uhoraho abaza Kayini ati « Abeli murumuna wawe ari hehe?» Undi ati «Simbizi! Mbese ndi umurinzi wa murumuna wanjye?» 10Uhoraho ati«Wakoze ibiki? Amaraso ya mururnuna wawe wamennye, ngaha arantabariza mu gitaka. Ubu ngubu ubaye ikivume ku butaka, bwo bwasamye ukabwuhira amaraso ya murumuna wawe. Nuhinga ubutaka ntibuzongera kukurumbukira; uzahora uri inzererezi yangara ku isi.» Kayini abwira Uhoraho ati «igihano umpaye kirakabije. Dore unyirukanye kuri ubu butaka, unciye no mu maso yawe. Nzahora ndi inzererezi nangara ku isi, kandi uzambona wese azanyica!» Uhoraho aramubwira ati «Yewe, uzica Kayini uwo ari we wese, azabihanirwa karindwi. » Nuko Uhoraho ashyira ikimenyetso kuri Kayini, kugira ngo uwo bazahura wese atazamukubita mu ngusho. Adamu abonana n’umugore we : umugore we abyara umuhungu amwita Seti, ati «Kuko lmana yanshumbushije indi mbuto mu kigwi cya Abeli, Kayini yishe.»
Zaburi ya 49 (50), 1.5a, 7ac-8, 16bc-17, 20-21ab
R/ Nimuze duture Imana igitambo cyo kuyishimira.
Imana nya mana, ari yo Uhoraho,
ivuze ijambo rikoranya isi yose,
guhera mu burasirazuba kugeza mu burengero bwaryo.
Iti «Nimunkoranyirize abayoboke banjye.
« Tega amatwi muryango wanjye, ngiye kuvuga ;
jyewe Imana nkaba n’Imana yawe!
Ibitambo untura si byo nguhora,
kuko ibitambo byawe bitwikwa bimpora imbere.
«Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya?
«Uricara ukavuga nabi umuvandimwe wawe,
bityo ukandagaza mwene nyoko.
Ibyo ni byo ukora none ukabona ko naceceka?
Wibwira se ko meze nka we?»
Ivanjili ya Mutagatifu Mariko 8,11-13
Muri icyo gihe, Abafarizayi baraza maze batangira kumwiyenzaho, bamusaba ikimenyetso giturutse mu ijuru, byo kumwinja. Nuko asuhuza umutima ati «Kuki abantu b’iki gihe bashaka ikimenyetso? Ndababwira ukuri, nta kimenyetso abantu b’ubu bateze kubona.» Nuko abasiga aho, arongera ajya mu bwato agana ku yindi nkombe y’inyanja.


text:
Perezida Kagame yagaragaje icyatuma abaturage badatakariza icyizere ubutabera
Abaturage batakaza icyizere mu butabera iyo babona ko kurangiza imanza bitubahwa kuko hari mo ruswa n’ubundi buriganya. Ni bimwe mu byagarutsweho n’ Umukuru w’igihugu, Perezida Paul Kagame kuwa Gatanu tariki 14 Gicurasi 2021 mu muhango wo kwakira indahiro z’abacamanza aherutse gushyira mu myanya tariki 21 Mata 2021.
Abarahiye ni Dr. Aimé Muyoboke Kalimunda, umucamanza mu rukiko rw’ikirenga, François Régis Rukundakuvuga perezida w’urukiko rw’ubujurire na Clotilde Mukamurera perezida w’urukiko rukuru rw’ubucuruzi.
Yatangiye avuga ko abarahiye basanzwe ari abacamanza bo mu nkiko zitandukanye, mu by’ukuri ko izo nshingano bazisanganywe, igishya ari uko bagiye kuzikorera mu zindi nzego z’ubucamanza, bityo abifuriza imirimo myiza kandi abizeza ubufatanye.
Umukuru w’igihugu yavuze ko ubukungu bw’igihugu bumaze gukura no kwaguka. Uko bukura ngo ni ko ibyifuzo by’abanyarwanda n’ibyo bateze ku gihugu cyabo nabyo byiyongera. Urwego rw’ubutabera rugomba gukurikiranira hafi iryo zamuka ry’ubukungu n’indi mibereho y’abanyarwanda, abo mu nzego z’ubutabera bakabigiramo uruhare, kuko batabikoze inshingano zabo zaba zitumvikana
Yatanze urugero ko intego u Rwanda nk’igihugu rwihaye mu ikoranabuhanga zitagerwaho hatabayeho guhangana n’ibyaha bikorerwa kuri murandasi.
Yungamo ati “Ishoramari n’amasezerano mpuzamhanga bifasha gushyigikira ubukungu, ariko ibyo biba iyo hari icyizere cyuko ibyasezeranyijwe bizaboneka. Bigashingira kandi ku uko ubutabera bukurikirana ibyo bikorwa. N’ahakozwe amakosa agahanwa. Amabanki ntashobora kubaho niba abayafitiye imyenda bakoresha inzego z’ubutabera mu gutinda kwishyura cyangwa se ntibayishyure na busa.”
Akomeza avuga ko masezerano ntacyo yaba amaze niba ubutabera budashobora kwizeza ko abagerageza kuyatesha agaciro; batubahiriza amategeko bakumirwa bakanabihanirwa, ndetse kenshi iyo bibaye ngombwa bakabihanirwa biremereye bituma bakwirinda kuzabisubira cyangwa se n’abandi mu kugana iyo nzira.
Aho yagaragaje n’icyatuma abaturage batakariza icyizere ubutabera, agira ati “ Na none abaturage batakaza icyizere mu butabera iyo babona ko kurangiza imanza bitubahwa kuko harimo ruswa n’ubundi buriganya. Aho gukemura ibibazo bikazamura izindi manza nyinshi.”
Asaba izo nzego gushyigikira umuco wo kubahiriza amategeko, bigahera ku bacamanza, bityo abatuye igihugu bikabanezeza kuko bafite uwo baregera mu gihe barenganyijwe.
Ku bijyanye n’imikorere y’ubutabera mu Rwanda, Perezida Kagame yavuze ko umwanya u Rwanda rwabonye wa 37 ku Isi yose mu gipimo mpuzamahanga cy’uko ibihugu bigendera ku mategeko, ari mwiza ukurikije aho u Rwanda ruvuye ariko ko bikwiye ko rukomeza gutera intambwe rugana imbere.
Ati “ Na none ibi bivuze ko hakiri byinshi byo gukorwa mu kurinda ibyo twagezeho no gukomeza kubyubakiriraho tukagera ku byo twifuza bindi tutarageraho.”
Ashimangira ihame ry’imikorere y’urwego rw’abunzi rufasha abaturage kwikemurira ibibazo hakiri kare, batagana mu nkiko aho batakaza byinshi.
Asoza agira ati “ Iyo abaturage uko bababa bangana kose babona ko urwego rw’ubucamanza rurimo ruswa, rudakora uko bikwiye kandi rukoreshwa n’abafite ubushobozi cyangwa imbaraga bikagira iryo zina, tugomba kwibaza impamvu abaturarwanda babibona gutyo, tugashaka icyakorwa ngo ibyo bihinduke.”
Umukuru w’igihugu akunze gukebura abakora mu nzego z’ubutabera kurangwa n’imikorere izira ruswa n’ibindi byahindanya isura y’ubutabera bw’u Rwanda. Tariki 06 Ukuboza 2019 ubwo yakiraga indahiro za Perezida w’Urukiko rw’Ikirenga Dr Faustin Nteziryayo hamwe na Visi Perezida w’Urukiko rw’Ikirenga Mukamulisa Marie-Thèrese, Umushinjacyaha Mukuru Havugiyaremye Aimable hamwe n’Umushinjacyaha Mukuru wungirije, Habyarimana Angelique, ndetse na Visi Perezida w’Urukiko Rukuru rw’Ubucuruzi, Nkurunziza Valens yagarutse kuri iki cyizere.
Perezida Kagame yagize ati”Ubutabera bushingira ku cyizere abantu bagirira abacamanza, icyo cyizere na cyo kigashingira ku budakemwa no kutabogama”
Yongeyeho ati “Icyizere kirubakwa, kigaharanirwa, kikarindwa. Ni yo mpamvu dusaba abacamanza kugira imyifatire isumba iyo dusaba abandi Banyarwanda basanzwe, tuba tugira ngo Abanyarwanda babone ubutabera bakwiriye”.
Perezida Kagame yakomeje avuga ko ubutabera bugomba gushyigikira iterambere ry’u Rwanda muri rusange kugira ngo bihe icyizere abifuza kugira ibikorwa by’iterambere barukoreramo.
Yongeyeho ati “Ruswa iyo yabaye umuco mu bucamanza iba yabaye umuco mu gihugu cyose, abo bikomeje kugaragaraho baba bakwiye kubihanirwa ku mugaragaro”.
Raporo yakozwe mu mwaka w’ 2018 n’Umuryango Transparency International ishami ry’u Rwanda, yerekana ko inzego z’Ubutabera ziri ku mwanya wa kane mu kugira abazikoramo bakira ruswa bangana na 9.41%.


text:
Tariki ya 12 Mata 1994 i Mushubati hatangiye ubusahuzi mu ngo z’abatutsi bari bahunze berekeza Rubengera kuri Commune Mabanza nyuma bagakomeza bajya ku Kibuye. Umu gendarme wari uyoboye ikipe yari kuri paroisse yohereje babiri muri bo ngo banyure mu ngo zari zituranye na paroisse zari zasizwe na ba nyirazo. Icyari kigamijwe ni ukubuza gusenya no gusahura. Hari icyizere ko ibintu bisubira mu buryo abantu bakazagaruka mu ngo zabo. Hari aho byageze aba gendarmes barasa amasasu babuza ubusahuzi. Kubera ibi, umu sergent wari uyoboye aba gendarmes yiswe ko ari icyitso, ko “n’ubundi umwitegereje uhita ubona ko ari umututsi”.
Ubu busahuzi bwibasiye urugo rwo kwa Petero Gashumba, kwa Gatari Epimaque, Rwakana Ananiya, Munyeshuri, bari abarimu. Aba bose n’imiryango yabo bari bahunze. By’umwihariko kwa Gashumba no kwa Rwakana bari bafite abahungu mu Nkotanyi. Bari abasore bakuranye bakura ari abahereza ba Missa. Bageze mu mwaka wa munani, ntibatsinze ikizamini cya leta ababyeyi babo babashyira mu mashuri yigenga bayavamo basanga Inkotanyi.
Hari imiryango imwe y’abatutsi yari yigabanyijemo abahunga n’abihisha mu baturanyi babo b’abahutu. Ku ivuriro (dispensaire ) ya Mushubati hari abatutsi bahihishe babarirwaga nko muri 20. Umwe mu baforomokazi Mukankwiro Véronique w’umututsikazi (Imana imuhe iruhuko ridashira) yari ku izamu ariko kubera ibihe bikomeye izamu ryarakomeje akomeza kwita ku barwayi.
Véronique ndamuzi cyane. Umututsikazi w’umushambokazi. Njye nkomoka mu muryango w’Abashambo b’abanyiginya ariko baje guhinduka abahutu. Uhereye kuri jyewe ugasubira inyuma mu bisekuru iyo ugeze ku cya 10 ugera mu batutsi. Tuzabigarukaho.
Uretse kuba duhuriye ku bushambo, Véronique yari afite umwana w’umuhungu, Karenzi Théoneste data yabyaye muri batisimu. Uyu yaje kurokoka, ubu ariho. Imiryango yacu yarasuranaga ndetse twumvaga wenda bazaza kwihisha iwacu. Abana bamwe ba Véronique, bari kumwe nawe ku izamu, abandi bihishe ahatandukanye.
Ku mugoroba wa tariki 12 Mata 1994, havuze induru nyinshi cyane hanze. Ngo bari babonye umugabo w’umututsi witwaga Tadeyo w’i Rarankuba . Bivugwa ko ngo ashobora kuba yari afite imbunda. Iyo nduru ivuze twasohotse mu nzu duhagarara ku irembo. Induru yaturukaga hakurya muri Cellule Kunini. Hashize akanya twasubiye mu nzu tugiye kumva amakuru y’ikinyarwanda ya saa moya z’umugoroba kuri Radio Rwanda. Hari umusore w’umuturanyi.
Tumaze kumva amakuru naramuherekeje kugira ngo nkinge urugi rwo ku irembo. Tugeze hanze twabonye umuntu wububa ashaka kwinjira mu rugo, turamubaza tuti: “uri nde?”
Biracyaza…


text:
Umusore yatwikishije ipasi umukobwa yakekaga ko yamugaburiye inzaratsi agejejwe kuri Polisi bucya bamurekuye.
Amakuru yizewe agera ku kinyamakuru intyoza.com, ahamya ko kuri uyu wa kane taliki ya 11 Kanama 2016, mu murenge wa Gacurabwenge umusore yatwikishije umukobwa ipasi amukekaho kumugaburira inzaratsi.
Uyu musore ubwo yaryaga ibiryo yagaburiwe n’uyu mukobwa, yamuketsemo kuba yamushyiriyemo inzaratsi, akibikeka ngo yamusabye kumubwiza ukuri undi arabyanga niko gucomeka ipasi amubwira ko natabimubwira amutwika.
Ubwo umukobwa yangaga kumubwira yahise atwikishwa ipasi yari imaze gushyuha, ababaye aravuga, abajijwe aho yazikuye n’aho yazishyize ngo yanze kuhavuga arongera aramutwika ngo abona kumubwira byose uko byagenze.
Ubwo uyu musore yagezwaga mu maboko ya Polisi ikorera mu murenge wa Gacurabwenge, amakuru ahamya ko yarekuwe agasabwa kujya kuvuza uwo yatwitse ndetse no kwiyunga nawe.
CIP Andre Hakizimana, umuvugizi wa Polisi mu ntara y’amajyepfo, ubwo yaganirana n’intyoza.com yavuze ko aya makuru ntayo yari yamenye ko ariko agiye kubikurikirana.
CIP Hakizimana Andre, avuga ko biramutse koko byabaye ko umuntu atwika undi akagera mu maboko ya Polisi agahita arekurwa haba habaye ikosa ngo kuko iki ari icyaha gihanwa n’amategeko.
CIP Hakizimana, yatangarije intyoza.com ko nka Polisi bagiye gushaka uko ikibazo gikurikiranwa, uwatwitswe akarenganurwa bityo n’uwamutwitse agashakishwa agashyikirizwa amategeko kuko ngo naho yaba yari afite ibyo amushinja nta muntu numwe wemerewe kwihanira mu gihugu gifite ubuyobozi kandi kigendera ku mategeko.
Munyaneza Theogene / intyoza.com


text:
Nyuma y’uko bigaragaye ko abagabo benshi babyaranye n’abakora uburaya bakunze kubihakana rimwe na rimwe bakimuka aho bari batuye, IGIHE yaganiriye n’abana batandukanye babyawe n’abagore bicuruza kugira ngo imenye ubuzima babayemo n’ingorane bakunda guhura nazo.
Bamwe muri aba bana bavuze ko bakunze guhura n’imbogamizi zitandukanye cyane cyane zirimo izo kutamenya ababyeyi babo no kutandikwa mu bitabo by’irangamimerere, ku buryo n’iyo bakuze bagorwa no kubona ibyangombwa bigaragaza igihe bavukiye n’andi mahirwe.
Bemeza ko bitewe n’uko ba nyina baryamana n’abagabo benshi, ari bimwe mu bituma iyo hari ubateye inda adapfa guhita abyemera ku buryo bituma umwana uvutse atabasha kumenya Se.
Habarurema Innocent w’imyaka 25 y’amavuko atunzwe n’ibiraka byo kumesera abantu, ababazwa n’uko atazi Se umubyara.
Yagize ati “Buriya nta kintu kibabaza nk’iyo utazi umubyeyi wawe, nkanjye rwose mama namubajije papa kuva ngifite imyaka 10 akajya ambwira ngo ntamuzi none ndinze ngana uku ntawe nzi.”
Yongeyeho ko kuba atazi Se bimubabaza cyane ndetse bimutera impungenge zitandukanye.
Ati “None se ubu niba ntazi papa urumva atari kibazo? Ni ho hahandi witwa ikinyendaro, ikindi erega ushobora no gukora amahano ugashakana na mushiki wawe kuko uba utazi umubyeyi wawe.”
Uwase [izina ryahinduwe] ni umukobwa w’imyaka 18 wibera i Matimba mu Murenge wa Rwezamenyo, Akarere ka Nyarugenge, wemeza ko nyina atunzwe no kwicuruza ndetse na we ari bwo buryo yavutsemo.
Yagize ati “Nubwo tudakunda kubivuga, duhura n’ibibazo byinshi nkanjye ubu papa simuzi. Ejobundi nari ngiye gufata irangamuntu bansaba icyangombwa cy’amavuko biba ibibazo kuko sindi no mu gitabo cy’irangamimerere. Ikindi na mama namubajije papa ambwira ko baherukana akimubwira ko atwite ko kuva ubwo batari babonana.”
Yongeyeho ko ibindi bibazo bakunda guhura na byo birimo kugira ipfunwe mu bandi bantu baba bazi ko ababyeyi babo batuzwe no kwicuruza no kutiga. Yaboneyeho gusaba ko abana bavuka muri ubu buryo bajya boroherezwa kubona ibyangombwa.
Uwamahoro Benitha ufite abana batatu, utuye i Nyamirambo yemeza ko akenshi iyo abagabo bateye ukora uburaya inda bakunda kubihakana no guhita bimuka kugira ngo atazongera kubabona.
Yagize ati “Urebye nta mugabo cyangwa umusore ujya upfa kwemera ko ariwe wateye indaya inda cyangwa babyaranye ahubwo iyo ubimubwiye afite amafaranga ahita ayaguha ukajya kuyikuramo kandi iyo ubyanze abonye n’uburyo yakwica kuko aba yumva ari igisebo uzamuteza.”
Yongeyeho ko nawe mu bana batatu yabyaye babiri batazi ba Se kuko abamuteraga inda bazimuteraga yasinze. Ibi bimutera agahinda cyane cyane iyo abo bana bari kumubaza ba se.
Umunyamabanga Nshingwabikorwa w’Umurenge wa Nyamirambo, Murangwa Ntambara Frank, yabwiye IGIHE ko iyo bahuye n’ikibazo cy’ababyeyi batazi ba Se b’abana hari uburyo babafasha.
Yagize ati “Iyo bibaye tubatuma ba nyina bakatubwira tukabashakisha ariko iyo bababuze cyangwa wenda batabazi, turabafasha tukabandika kuko baba ari abanyarwanda nk’uko amategeko abiteganya.”
Murangwa yongeyeho ko iyo umwana ababyeyi be bose bapfuye atazi n’amazina yabo, na bwo bamwandika kuko ntawe uba ukwiye kubuzwa uburenganzira bwe.